**З А П И С Н И К**

од 23-тата седница на Советот на Општина Прилеп, одржана на 15.03.2023 година во салата на Општина Прилеп, со почеток во 12:40 часот.

Почитувани членови на Советот. Ја отворам 23-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 26 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Пред да го утврдиме дневниот ред, записникот од 22рата седница го ставам на гласање. Дали има забелешки по записникотод 22рата седница?

Бидејќи нема, кој е "ЗА" усвојување на записникот од 22рата седница?

Дали е некој "ВОЗДРЖАН"?

Констатирам дека со 24 гласа ЗА и 2 гласа ВОЗДРЖАНИ записникот е усвоен.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Статутарна Одлука за изменување на Статутот на Општина Прилеп.
2. Предлог-Правилник по Статутарна одлука за организирање и одржување на јавни трибини, анкети, предлози и форуми на заедницата во ЕЛС Општина Прилеп.
3. Предлог-Правилник за утврдување на критеримуите, начинот и постапката за распределба на финансиски средства од Буџетот на Општина Прилеп зa спортски клубови, професионални спортски клубови и здруженија на граѓани и фондации.
4. Предлог-Одлука за усвојување на Квартален извештај за извршување на Буџетот на Општина Прилеп, за четврт квартал од 2022 година.
5. Предлог-Годишна сметка на Буџетот на Општина Прилеп за 2022 година.
6. Предлог- Годишен извештај на Општина Прилеп за 2022 година.
7. Предлог-Одлука за проширување на средствата на Буџетот на ЕЛС Општина Прилеп, за 2023 година.
8. Предлог-Одлука за давање согласност на Годишен план за измена на Годишниот план за вработување во 2023 година на ЈП за ПУП Прилеп.
9. Предлог-Одлука за усвојување на Финансискиот план на ЈПЕД ЕНЕРГО ПРИЛЕП-Прилеп, за 2023 година.
10. Предлог-Одлука за усвојување на Финансискиот план на ЈОУДГ "Наша иднина" Прилеп, за 2023 година
11. Предлог- Социјален план на Општина Прилеп 2023-2026.
12. Предлог-Одлука за утврдување на предлогот за воспоставување на меѓуопштинска соработка.
13. Предлог-Одлука за потпишување Повелба за збратимување, пријателство и соработка на Општина Прилеп, Република Северна Македонија и Општина Бајрампаша во Истанбул, Република Турција.
14. Предлог-Одлука за давање согласност на Одлуката за отпис на расипаните, дотраени и неупотребливи основни средства на ООУ "Добре Јованоски"-Прилеп.
15. Предлог-Одлука за давање согласност на Одлуката за отпис на расипаните, дотраени и неупотребливи основни средства и неупотреблив ситен инвентар на ООУ "Блаже Конески"-Прилеп.
16. Предлог-Одлука за давање согласност на Одлуката за отпис на расипаните, дотраени и неупотребливи основни средства и неупотреблив ситен инвентар на ЈОУДГ "Наша иднина" Прилеп.
17. Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ ,,Добре Јованоски’’-Прилеп, за III (трето), VI (шесто) и IX (деветто) одделение.
18. Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ ,,Кочо Рацин’’-Прилеп, за III (трето), VI (шесто) и IX (деветто) одделение.
19. Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ ,,Блаже Конески’’-Прилеп, за III (трето), VI (шесто) и IX (деветто) одделение.
20. Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ ,,Климент Охридски’’-Прилеп, за III (трето), V(петто),VI (шесто) и IX (деветто) одделение.
21. Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ ,,Рампо Левката’’-Прилеп, за III (трето), VI (шесто) и IX (деветто) одделение.
22. Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ ,,Гоце Делчев’’-Прилеп, за III (трето), VI (шесто) и IX (деветто) одделение.
23. Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ ,,Кире Гаврилоски – Јане “-Прилеп за III (трето), одделение.
24. Предлог-Решение за измена и дополнување на Решение за именување претставници на Општина Прилеп во Училишниот одбор на СОЕПТУ "Кузман Јосифоски Питу"-Прилеп.
25. Предлог-Одлука за измени и дополнување на Одлука за кофинансирање на проект за изградба на таложник на колекторски систем во ПСОВ Прилеп.
26. Предлог-Програма за работа во областа на располагањето со градежно земјиште сопственост на Република Северна Македонија на подрачјето на Општина Прилеп за 2023 година.
27. Предлог-Програма за измена и дополнување на Програма за уредување на градежно земјиште на подрачјето на Општина Прилеп во 2023 година.
28. Предлог-Одлука за започнување со активностите за редовно ажурирање на Процената на загрозеност од сите ризици и опасности на Општина Прилеп за 2023 година.
29. Предлог-Програма за спроведување на општи мерки за заштита на населението од заразни болести, за 2023 година.

 Согласно извештаите од одржаните комисии, предлагам 3та, 26та, 27ма и 29та точка да бидат повлечени од дневниот ред.

 По однос на останатите точки од дневниот ред предлагам истите да ги разгледуваме по предлагачите на материјали согласно пречистениот дневен ред.

 Но, најпрво да започнеме со разгледување на точките кои се однесуваат на основните училишта и на ЈОУДГ "Наша Иднина" од Прилеп.

 До мене како Претседател стигна предлог одлука поднесена од колегата Методија Костоски за дополнување на дневниот ред со предлог-одлука за изготвување на физибилити студија за потенцијалот на Општина Прилеп за сопствено произведство и продажба на електрична енергија од обновливи извори на енергија преку формирање на јавно претпријатие за производство и продажба на електрична енергија. Пред да почне оваа седница разговаравме со колегата Методија Костоски и потенциравме дека имаме веќе формирано такво претпријатие во чија што програма, односно финансиски план за оваа година се веќе одвоени средства за ваква една изработка на една ваква физибилити студија. Предлог- одлуката, односно предлогот за дополнување на дневниот ред со оваа точка предлог- одлука за изготвување на физибилити студија за потенцијалот на Општина Прилеп за сопствено производство и продажба на електрична енергија на обновливи извори на енергија преку формирање на јавно претпијатие за производство и продажба на електрична енергија.

 Дали сакате и дополнително образложение или да ја ставиме на гласање?

 Повелете со образложение зошто сметате дека оваа точка треба да биди ставена на дневен ред?

**МЕТОДИЈА КОСТОСКИ:**

Добар ден на сите присутни. Пред да почнам сакам да прашам со знаминава нешто, што се случува не знам и тоа не ми е јасно.

Околу оваа точка, беше уредно поднесена во архивата уште пред еден месец и половина и не е начин сега јас овде да објаснувам, требаше Вие да ги доставите како материјал до советниците на разгледување да имаат минимум време за да знаат за што се зборува и самите да донесат одлука. Вака пред свршен чин јас можам само да Ве корегирам околу Вашата работа. Процедурално барам според Деловникот, член 44, дневниот ред на седницата на Советот го предлага Претседателот на Советот, а го утврдува Советот на почетокот на седницата. Во предлогот на дневниот ред, Претседателот на Советот ги вклучува сите прашања кои до денот на свикување се доставени до Советот од страна на овластените предлагачи, не сега моментално, не е е итна оваа точка, пред месец и една недела е доставена.

Околу Вашата работа имам уште некоја забелешка. Значи во два наврати е поднесена оваа предлог- иницијатива од моја страна врз основа на член 48, став 1, точка 2 од Законот за локалната самоуправа, член 23 од Статутот на Општината, член 37, член 38 и член 44 од Деловникот на Советот на Општина Прилеп, како и член 43, став 1, став 2 и став 5 од Законот за локалната самоуправа, ја имам поднесено оваа иницијатива, ставено на точка на дневен ред во својство на овластен предлагач, член на Совет. Ова е прашањето до Вас -Претседателе зошто и после една година сеуште не си ја вршите службената должност со тоа што намерно не ги ставате моите прашања, не ги доставувате предложените материјали до советниците на разгледување. Дали мислите дека тоа нешто е паметно? Со овие Ваши дејствија работите директно против интересите на народот, работите против развојот на овој град, со што ја узурпирате директната демократија и предизвикувате штета на системот и на граѓаните. Како што за секоја постапка има последица, така и ова твое намерно ускратување на мои законски права нема да помини незабележително. Вие сте самрак за Советот. Се поставувате во улога на монарх..

**ДЕЈАН ПРОДАНОСКИ:**

Сега ова е во смисла на објаснување на предлогов на дневниот ред?

**МЕТОДИЈА КОСТОСКИ:**

За Вашата работа, процедурално.

**ДЕЈАН ПРОДАНОСКИ:**

За мојата работа Вие си ги известивте релевантните институциии, Инспекторатот за локална самоуправа и добивте известување од таму, дали мојата работа е во ред или не е. И сега не знам зошто го отворате пак прашањево, можи слободно пак да направите анонимна пријава и да дојди пак инспекторот, да Ви кажи дали е во ред или не е во ред.

**МЕТОДИЈА КОСТОСКИ:**

Сега ова е друг случај. За овој случај се задржувам.

**ДЕЈАН ПРОДАНОСКИ:**

Да? Ајде да видиме за другиов случај што има.

**МЕТОДИЈА КОСТОСКИ:**

Се поставуваш во улога на монарх, а забораваш дека овде има 27 советници чии гласови важат подеднакво исто.

**ДЕЈАН ПРОДАНОСКИ:**

Точно.

**МЕТОДИЈА КОСТОСКИ:**

Вие не сте тој што одлучува која точка да се стави на дневен ред. Советниците одлучуваат дали Вашата работа...

**ДЕЈАН ПРОДАНОСКИ:**

Вашата предлог- одлука ќе биди ставена на дневен ред дали треба да биди дел од дневниот ред или не треба да биди.

**МЕТОДИЈА КОСТОСКИ:**

Сега околу Вашата работа зборувам. Значи јас ако имам поднесено предлог иницијатива како овластен предлагач пред месец и нешто, Вие сте должен да ги известите советниците со тоа што во сите материјали како што пристигаат, да пристигнат и моите. А подоцна, советниците да одлучат дали таа точка ќе се најде на дневен ред или не. Вие сам не одлучувате тука, одлучува Советот.

**ДЕЈАН ПРОДАНОСКИ:**

Точно. Во кој дел јас сум одлучил сам досега во работењето на Советов еве во овие 23 седници.

**МЕТОДИЈА КОСТОСКИ:**

Па еве сега пред малку сакавте да одлучите за оваа точка.

**ДЕЈАН КОСТОСКИ:**

Како да одлучам сам?

**МЕТОДИЈА КОСТОСКИ:**

Сега не е прв пат ова не се случува, година и нешто се случува.

**ДЕЈАН ПРОДАНОСКИ:**

Добро, сега тендецијава твоја ја сфаќам дека е така.

**МЕТОДИЈА КОСТОСКИ:**

15 иницијативи ги немате доставено до советниците.

**ДЕЈАН ПРОДАНОСКИ:**

Имате записник од инспекторот за Локална самоуправа по однос на Вашите иницијативи. Вие го побаравте и записникот изгледа не Ви е во прилог, сега затоа се насочивте вака на мојава работа, ама во ред е тоа. Тоа е Ваше право и гледаат и судат граѓаните, што се кажува од оваа говорница.

**МЕТОДИЈА КОСТОСКИ:**

Еве го процедуралното. Права и должности на Претседателот на Совет.

**ДЕЈАН ПРОДАНОСКИ:**

Ајде прочитајте ја читанкава да видиме што пишува.

**МЕТОДИЈА КОСТОСКИ:**

Во член 37, да ги става прашањата и предлозите на гласање. Член 38, да се грижи за примена на Деловникот на Советот и да дава појаснување во врска со неговата примена. Се грижи за остварување на правата на членовите на Советот и за обезбедување на услови за нивна работа и информирање. Не ги информирате Вие советниците дека јас сум поднел иницијатива. Тука е мојата забелешка.

**ДЕЈАН ПРОДАНОСКИ:**

Добро. Ви благодарам.

5 минути пауза, еве материјалот нека го видат советниците, па да одлучиме дали ќе биди или нема да биди.

**=ПАУЗА**

**ДЕЈАН ПРОДАНОСКИ:**

Предлагам да продолжиме да се изјасните по однос на оваа предлог точка од колегата Костоски дали да се стави.

Повелете г-дине Мариновски процедурално.

**НИКОЛЧЕ МАРИНОВСКИ:**

Благодарам Претседателе. Бидејќи во предлог-одлуката која ни беше доставена сега пишува дека преку оваа физибилити студија ќе оди преку формирање на јавно претпријатие за производство и продажба на електрична енергија, ние како советничка група сметаме дека во 5 минути не можиме да донесиме одлука за формирање на јавно претпријатие и затоа ќе се воздржиме од гласање по оваа точка.

Благодарам.

**ДЕЈАН ПРОДАНОСКИ:**

Ви благодарам.

Повелете процедурално.

**МЕТОДИЈА КОСТОСКИ:**

Претседателе затоа што сега не доведовте до една незавидна ситуација да мора да гласаме, а да не знаеме за што гласаме. Ова не е само едно ливче, тука има и предлог одлука на 5 страни е образложение. Јас предлагам еве за следната седница навремено да ја доставите оваа до советниците да разгледаат, затоа што е штета да пропадни според мене вакво нешто. Овде треба пак да бидат запознаени за што гласаат. Мој предлог е уште денес да ја доставите до советниците и за наредната седница нека се најди на предлог дневен ред или да гласаме дали да влезе во предлог дневен ред.

Ви благодарам.

**ДЕЈАН ПРОДАНОСКИ:**

Од ова треба да сфатам дека сега ја повлекувате за на наредна седница да биди ставена? Добро.

Дали некој друг има предлог и дополнување на....

Повелете.

Процедурално, повелете.

**ИВАН ЈОВАНОСКИ:**

Јас кратко процедурално само околу оваа точка и околу сите предлог точки што Ви ги имаме поднесено. Значи убо си кажа колегата Мариновски дека не можи да гласаме за нешто што е клаено сега за сега. Ама ова што е клаено сега за сега не е поднесено сега туку е поднесено пред 2 месеци и на некој мистериозен начин цело време се заглавува во бирократскиве лавиринти во Општинава што никој не знај ни кај е ни што е, само знајме дека е стасано во архива, одговорната за архива има заведено дека е стасано во архива и дека одговорното лице ги има подигнато ливчето и да биди однесено таму каде што треба. Ливчето го снемува по пат. Ова не е прв пат. Да се надеваме дека ќе биди последен пат, затоа што претходно имаше некој си 20 пати, што едноставно праќаме не стасува. И од една проста работа, прашање од јавен карактер, барање 2 месеци. Заглавено, не стасува, никој не знај кој е. Така да, ова е малку критика кон општинската администрација или одговорните лица на некој си сектори што, кои и да ги прашам, за што и да ги прашам, не се одговорни за ништо. Цело време префрлање на топка од Раководител на Секторот до втор, трет ешалон, па таму некое чупе или машко што е вработено пред година пред некој месец, то си ја зема белјата зато што негов потпис тука стои. Апасаиев има убо речено еднаш, не еднаш неколку пати, стално го крка втор или трет ешалон, а големите се чисти. Зато внимавајте што се работи, затоа што наместените на крајот ќе бидат најмалите. Баш тие што не треба, а најчистите се стално горе и многу години се стално горе, ама не уште многу.

Фала.

**ДЕЈАН ПРОДАНОСКИ:**

Ви благодарам.

Дали некој друг има предлог за измена и дополнување на дневниот ред како што беше предложен?

Доколку нема, Ве молам да се изјасниме.

Кој е "ЗА" вака предложениот дневен ред?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 2 гласови ВОЗДРЖАН, дневниот ред е усвоен.

 Согласно она што го договоривме пред да го изгласаме дневниот ред, продолжуваме со работа по **13тата, 14тата и 15тата** точка од дневниот ред:

-Одлука за давање согласност на Одлуката за отпис на расипаните, дотраени и неупотребливи основни средства на ООУ "Добре Јованоски"-Прилеп.

-Одлука за давање согласност на Одлуката за отпис на расипаните, дотраени и неупотребливи основни средства и неупотреблив ситен инвентар на ООУ "Блаже Конески"-Прилеп.

-Одлука за давање согласност на Одлуката за отпис на расипаните, дотраени и неупотребливи основни средства и неупотреблив ситен инвентар на ЈОУДГ "Наша иднина" -Прилеп.

 Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска- Локвенец да го поднесе извештајот по однос на овие точки.

Повелете г-ѓо Стерјовска -Локвенец.

 **ИРЕНА СТЕРЈОВСКА -ЛОКВЕНЕЦ:**

Благодарам Претседател на Совет. Почитуван Градоначалник, колеги советници, директори на основните училишта, сакам да Ве поздравам најпрво. Комисијата за финансирање и буџет на 14.03. одржа седница на која што на дневен ред беа разгледани предлог-одлуката за давање согласност на одлуката за отпис на расипаните, дотраени и неупотребливи основни средства на ООУ "Добре Јованоски"-Прилеп. На истата беше дискутирано, беше образложена оваа точка од страна на директорката на ООУ "Добре Јованоски" и како советници едногласно ја усвоивме оваа предлог- одлука и денеска предлагаме Советот на Општина Прилеп да ја усвои истата одлука. Исто така беше разгледана и одлуката за давање согласност за отпис на расипаните, дотраени и неупотребливи основни средства и неупотреблив ситен инвентар на ООУ "Блаже Конески"-Прилеп. Директорката беше присутна на ова основно училиште и едногласно од страна на Комисијата е усвоена оваа одлука. На дневен ред беше разгледана и одлуката за давање согласност за отпис на расипаните, дотраени и неупотребливи основни средства и неупотреблив ситен инвентар на ЈОУДГ "Наша иднина" Прилеп. Исто така и оваа точка предлагаме денес да биди усвоена од страна на Советот.

Благодарам.

**ДЕЈАН ПРОДАНОСКИ:**

 Ви благодарам за извештајот.

Отворам претрес по однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на Одлуката за отпис на расипаните, дотраени и неупотребливи основни средства на ООУ "Добре Јованоски"-Прилеп?

Констатирам дека Одлуката е едногласно усвоена.

Кој е "ЗА" усвојување на Одлука за давање согласност на Одлуката за отпис на расипаните, дотраени и неупотребливи основни средства и неупотреблив ситен инвентар на ООУ "Блаже Конески"-Прилеп?

Констатирам дека и оваа Одлука е едногласно усвоена.

Кој е "ЗА" усвојување на Одлука за давање согласност на Одлуката за отпис на расипаните, дотраени и неупотребливи основни средства и неупотреблив ситен инвентар на ЈОУДГ "Наша иднина" -Прилеп?

Дали е некој "ПРОТИВ"? "ВОЗДРЖАНИ"?

Констатирам дека Одлуката е усвоена.

По точките од **16тата до 22рата** кои се однесуваат на програмите за изведување на научно наставни екскурзии во учебната 2022/2023 година на основните училишта. Пред да отворам претрес го повикувам носителот на Комисијата за општествени дејности и заштита на правата на децата, г-ѓа Билјана Кузманоска да го поднесе извештајот по однос на овие точки.

Повелете г-ѓо Кузманоска.

**БИЛЈАНА КУЗМАНОСКА:**

Почитуван Претседател на Совет, почитуван Градоначалник, почитувани директори, почитувани колеги. Комисијата за општествени дејности и заштита на правата на децата одржа седница со следниот дневен ред:

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Добре Јованоски"-Прилеп, за III (трето), VI (шесто) и IX (деветто) одделение.

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Кочо Рацин"-Прилеп, за III (трето), VI (шесто) и IX (деветто) одделение.

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Блаже Конески"-Прилеп, за III (трето), VI (шесто) и IX (деветто) одделение.

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Климент Охридски"-Прилеп, за III (трето), V(петто),VI (шесто) и IX (деветто) одделение.

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Рампо Левката"-Прилеп, за III (трето), VI (шесто) и IX (деветто) одделение.

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Гоце Делчев"-Прилеп, за III (трето), VI (шесто) и IX (деветто) одделение.

-Предлог-Одлука за давање согласност на Програмата за изведување на научно наставни - екскурзии во учебната 2022/2023 година на ООУ "Кире Гаврилоски – Јане"-Прилеп за III (трето) одделение.

И предлог одлука за... се извинувам.

Комисијата ги разгледа точките исто така на Комисијата беа присутни и директорите, членовите на Комисијата ги усвоија точките со 3 гласа ЗА и истите ги предлагаме до членовите на Совет да бидат усвоени на предложениот дневен ред.

Ви благодарам.

**ДЕЈАН ПРОДАНОСКИ:**

Ви благодарам.Отворам претрес по однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање на согласност на Програмата за изведување на научно наставни - екскурзии во учебната 2022/2023 година на ООУ "Добре Јованоски"-Прилеп, за III (трето), VI (шесто) и IX (деветто) одделение?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 2 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање на согласност на Програмата за изведување на научно наставни - екскурзии во учебната 2022/2023 година на ООУ "Кочо Рацин"-Прилеп, за III (трето), VI (шесто) и IX (деветто) одделение?

Дали е некој "ПРОТИВ"? "ВОЗДРЖАНИ"?

Констатирам дека со 23 гласови ЗА и 2 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање на согласност на Програмата за изведување на научно наставни - екскурзии во учебната 2022/2023 година на ООУ "Блаже Конески"-Прилеп, за III (трето), VI (шесто) и IX (деветто) одделение?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА, Одлуката е усвоена.

Кој е "ЗА" усвојување на Одлука за давање на согласност на Програмата...

Овие се екскурзии наставно- научни за основните училишта, а не за средните. Прашав кој има за збор.

Кој е "ЗА" усвојување на Одлука за давање на согласност на Програмата за изведување на научно наставни - екскурзии во учебната 2022/2023 година на ООУ "Климент Охридски"-Прилеп, за III (трето), V(петто),VI (шесто) и IX (деветто) одделение?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 2 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање на согласност на Програмата за изведување на научно наставни - екскурзии во учебната 2022/2023 година на ООУ "Рампо Левката"-Прилеп, за III (трето), VI (шесто) и IX (деветто) одделение?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 2 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање на согласност на Програмата за изведување на научно наставни - екскурзии во учебната 2022/2023 година на ООУ "Гоце Делчев"-Прилеп, за III (трето), VI (шесто) и IX (деветто) одделение?

Дали е некој "ПРОТИВ"? "ВОЗДРЖАНИ"?

Констатирам дека со 23 гласови ЗА и 2 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање на согласност на Програмата за изведување на научно наставни - екскурзии во учебната 2022/2023 година на ООУ "Кире Гаврилоски – Јане"-Прилеп за III (трето) одделение?

Дали е некој "ПРОТИВ"? "ВОЗДРЖАНИ"?

Констатирам дека со 22 гласови ЗА и 2 гласови ВОЗДРЖАН, Одлуката е усвоена.

 Ви благодарам. Можи претставниците од основните училишта да ја напуштат салата.

 Пред да продолжиме со работата по останатите точки од дневниот ред, согласно договорот со координаторите на советничките групи, дали има советнички прашања за оваа седница?

 Повелете г-ѓо Симоноска.

 **МАРИЈА СИМОНОВСКА -советничко прашање:**

 Благодарам Претседателе. Моето обраќање, моето прашање се однесува лично до почитуваниот Градоначалник. Почитуван Градоначалник во време кога се водат најголеми кампањи против насилство, злоупотреби и се водат најголеми борби за заштита на децата, Вие премолчувате. Вас никаде Ве нема како татко на Прилеп, за жал. Како менаџер на локалната власт и сите раководители и вработувања во Општината и општинските установи под Ваша капа Вие се однесувате како апсолутен заштитник на забранети дејствија, наместо да се однесувате како лице кое доби најголема доверба од нашите сограѓани, како лице со оваа функција довербата треба да ја задржите, да ја надоградувате, да ја зачувате. Но напротив, сметам дека докажавте и покажавте сосема спротивно на ова.

Почитуван Градоначалник, во СОУ "Орде Чопела" се случи скандал. Нешто за кое што навистина не можам да најдам збор без во мене да предизвика бес и за вакво дејство нема милост. Не постои оправдување. Наместо да избркате, да суспендирате вработен кој е штетник во најосетлива институција, да поставите нов менаџер, директор и да не зборувам пак за промаршените рокови за објавување на огласи за директори, Вие дадовте награда повторно В.Д. директор исто лице. Истото вработено лице оди како осомничено на работа. Во оваа институција владее тотален хаос, се крие скандал, се молчат и барања на ученици за смена на В.Д. директорката, но наместо ова, има повторно награда В.Д. директор. Прашувам, што чекате, уште еден скандал? Одговорете ми кого штитите? И морам да потсетам дека на три директорки душа им извадивте без одговор, без аргументи и при чиста документација и покрај судски пресуди донесени во нивна корист, правевте притисок за давање на оставки и покрај нивното добро раководење, хармонично работење, а за ваков скандал давате повторно награда В.Д. директор. Тука имам и документи, прилепчани се целосно разочарани, затоа што ветивте грижа и доверба.

Благодарам.

**ДЕЈАН ПРОДАНОСКИ:**

Повелете со одговор Градоначалник.

**БОРЧЕ ЈОВЧЕСКИ -Градоначалник:**

Почитуван Претседател на Совет на Општина Прилеп, почитувани советници. Не знам како да ја препознаам реториката на Фуркан, мислам беше новинар којшто се занимава со проучување анализи. Гледам копи-пасте имате. Не чувствувам никаква должност да се правдам, бидејќи можат да потврдат Вашиот командир на полициската станица, може да потврди Јавното обвинителство дека е постапено веднаш по пријава, односно после консултација со директорката. Нема потреба да го актуелизирате кога немате навистина докази. И нивниот одговор беше: не изјавувајте нешто кога нема докази. Во фаза се веројатно на испитување и по нивна препорака, не дека мудро се молчи, него не можи да дадеме некоја лажна изјава кога случајот навистина не е ни дефиниран, ни завршен. А реториката наградени препознатлива е. Можете да си прочитате и на фејсбуците и на порталите кај што критикувате. Нема потреба. И мојата хумана дејност не е да заштитам посебно дете, мислам да не го заштитам или да го ослободам од обвинување некој ако сторил кривично дело. Тоа треба да се произнесат соодветните институции. Нема потреба кон мене да го насочувате. Гледам имате насока денеска, продолжете ќе се следиме.

Ви благодарам.

**ДЕЈАН ПРОДАНОСКИ:**

Ви благодарам. Повелете со коментар околу одговорот на Вашето советничко прашање.

**МАРИЈА СИМОНОВСКА:**

Почитуван Градоначалник од морален аспект кога постои осомнение, кога кажано е дека детето има и дадено изјава што претрпело сметам дека навистина треба да биди тргнато од таква институција едно такво лице.

**ДЕЈАН ПРОДАНОСКИ:**

Г-ѓо Симоновска ако имате дополнителни информации кои што можат да му помогнат на надлежниве институции да се расветли случајов мислам дека е коректно да ја запознаете јавноста.

..Добро, јас како граѓанин смеам... добро, имам право еве од место да си кажам еве процедурално и јас.

Повелете друг со советничко прашање.

Повелете г-дине Јованоски.

**ИВАН ЈОВАНОСКИ:**

Добар ден другари. Јас имав исто забелешка околу педофилов што му е второ дело на чоечево. Али што упорно некој зад него стои, големец значи одозгора се турка првиов случај заради недоволно докази, па лажно обвина, па не знам ти што. Значи мал е градов се знајме сите кои сме, што сме и го знаеме многу убо шо чоек е. Е сега втор случај што е пријавен или е регистриран дали е втор.....

**ДЕЈАН ПРОДАНОСКИ:**

Ај вака сега.

**ИВАН ЈОВАНОСКИ:**

Не, како сега вака, чекај вака. Ова е голем проблем.

**ДЕЈАН ПРОДАНОСКИ:**

Ова сега само го валкате Советов без врска со некое прашање.

**ИВАН ЈОВАНОСКИ:**

Нема врска Советов.

**ДЕЈАН ПРОДАНОСКИ:**

Како нема врска. Ова го гледа јавноста. Нема да го дозволам ова сега.

**ИВАН ЈОВАНОСКИ:**

Ова нема...

**ДЕЈАН ПРОДАНОСКИ:**

Ние не сме истражен орган овде. Башка и немаме точка на дневен ред која што се однесува на даденото училиште. Си има институции надлежни постапено е согласно нивните овластувања. Ние не сме нити обвинителство нити полиција.

**ИВАН ЈОВАНОСКИ:**

Не реков нигде... Ама чекај малку сега.

**ДЕЈАН ПРОДАНОСКИ:**

Зошто го отворате прашањево сега?

**ИВАН ЈОВАНОСКИ:**

А прашањето беше отворено, јас само коментирам.

**ДЕЈАН ПРОДАНОСКИ:**

Ама не смејте да коментирате, сега имаме блок на советнички прашања. Ако имате прашања поставете го прашањето.

**ИВАН ЈОВАНОСКИ:**

Не сега, Вие рековте ако имате некој докази плус..

**ДЕЈАН ПРОДАНОСКИ:**

За гол популизам сега овде...

**ИВАН ЈОВАНОСКИ:**

Не е популизам ова...

**ДЕЈАН ПРОДАНОСКИ:**

...ќе го валкаме Советов. За срамота.

**ИВАН ЈОВАНОСКИ:**

Абе како за срамота. Деца имате Вие и многу други.

**ДЕЈАН ПРОДАНОСКИ:**

Сите имаме деца и никој не протежира такви луѓе.

**ИВАН ЈОВАНОСКИ:**

Таков чоек да ти работи во училиште. Па не институции па се ќе кренам на клоци бе човече.

**ДЕЈАН ПРОДАНОСКИ:**

Така е, да.

**ИВАН ЈОВАНОСКИ:**

И втор случај му е ова што е регистриран.

**ДЕЈАН ПРОДАНОСКИ:**

Епа добро, сега за разлика од Вашиов колега нема монарси овде во државава и си има институции ко ќе постапа ко ќе се утврди одговорност тогаш ќе си биди се завршено како што треба.

**ИВАН ЈОВАНОСКИ:**

Изгледа овде...

**ДЕЈАН ПРОДАНОСКИ:**

Дајте сега Ве молам ајде бидете посериозни, ова срамота е што се прави.

**ИВАН ЈОВАНОСКИ:**

Абе Вие изгледа клинч 4,5 души останавте да верувате во Закон...

**ДЕЈАН ПРОДАНОСКИ:**

Остаено ајде за пошироки дигресии се да прајте, ама ептен се претерува сега.

**ИВАН ЈОВАНОСКИ:**

Абе како..

**ДЕЈАН ПРОДАНОСКИ:**

Дајте не отворајте вакви прашања кои што не се ниту на дневен ред, ниту сме ние овластени да ги дискутираме овие прашања.

**ИВАН ЈОВАНОСКИ:**

Ама чекај сега... јас не го слушав муабетов твој кон мене човече, значи јас само надополнувам на прашањето што беше поставено.

**ДЕЈАН ПРОДАНОСКИ:**

Ама не е сега советничко прашање, доби одговор колешката. Таа ако не е задоволна ќе си побара дополнителен одговор.

**ИВАН ЈОВАНОСКИ:**

Па јас сакам да дополнам нешто на то прашање.

**ДЕЈАН ПРОДАНОСКИ:**

Во кој дел? Не е точка на дневен ред ова за дебатирање.

**ИВАН ЈОВАНОСКИ:**

Прашање е прашање. И еве излегов јас да прашам. Јас не знам што толку Ви дожежа абе за тој Марјанчо, што застанавте цела партија зад Марјанчо? Не само цела партија...

**ДЕЈАН ПРОДАНОСКИ:**

Почитуван колега Јованоски, не е ниту за одредени имиња да се зборува, ниту...

**ИВАН ЈОВАНОСКИ:**

Дали можи да го поставам прашањето. Пошто имам право да поставам прашање.

**ДЕЈАН ПРОДАНОСКИ:**

Имате право на советничко прашање. Повелете.

**ИВАН ЈОВАНОСКИ:**

Не, имам право на две прашања кон Градоначалникот, а советнички прашања не сум ограничен на број. Така да јас излегов и сега мене ми шибате контри не знам за што.

**ДЕЈАН ПРОДАНОСКИ:**

Не е контра. Темава не е соодветна за на овој состав да се разговара и пред јавноста.

**ИВАН ЈОВАНОСКИ:**

Ама човече гледај сега. Да, Советот не е надлежен за тоа, во ред. Ама се работи за градов и кој е одговорен за градов? Ние сме одговорни за градов бе човече. Дали Советов не можи да покрени нешто за да се превземи одозгора нешто? Можи. Исто како што некој од Советов овдека покрева нешто за да се прикрива истово. Јас неколку пати Ви кажав претходно некој знај многу работи, само не ми е јасно кој колку знај. И не ми е јасно како можи да браните нешто што не е за бранење?

**ДЕЈАН ПРОДАНОСКИ:**

Ве молам ајде со прашањето. Никој ништо не брани...

**ИВАН ЈОВАНОСКИ:**

Со прашањето, џубрево Маријан е на платен список, кодош, значи кодош во МВР преку тие служби кодошки, маалски кодош ги викам јас и тезгаши.

**ДЕЈАН ПРОДАНОСКИ:**

Ај Ве молам сега.

**ИВАН ЈОВАНОСКИ:**

Ама сега да го кажам.

**ДЕЈАН ПРОДАНОСКИ:**

Ајде држете го нивото сега. Зошто пак се доведовме во ваква ситуација?

**ИВАН ЈОВАНОСКИ:**

Кое црно ниво за еден педофил бе. Какво ниво да имам за еден педофил? Овде да беше значи че јадеше чотек од мене. Како да имам, што ниво да имам кон тој човек јас? Вработен во државна служба МВР како кодош на платен список, едно то. Второ, на 17 октомври 2017та значи ...

**ДЕЈАН ПРОДАНОСКИ:**

Ве молам кон прашањата.

**ИВАН ЈОВАНОСКИ:**

Дали можи околу проблемов што е многу голем, што тие луѓе треба да се отстранат, а Советот можи да помогни да ургира за да се отстранат. Ако не Советот, тогаш поединци овдека, затоа што сте моќници некој овде. На 17 октомври 2017 Службен гласник Општина Прилеп, лицево е избран за член на избирачки одбор 453, предложен од Вмро Дпмне. Адреса на живеење "Раде Иваноски" 6. Значи јас не давам некои информации што се тајни, значи јас давам информации што се веќе објавени и јавни. А тајните за тајни тие ќе бидат...тајните за тајни... не јавните информации ќе бидат дадени таму каде што треба да бидат дадени. Мене не ми е јасно која е таа моќ и кој е тој што толку застана за да се маскира чоеков за да се скрија чоеков. Кој е тој...

**ДЕЈАН ПРОДАНОСКИ:**

Како можите со вакви изјави, не ми е јасно.

**ИВАН ЈОВАНОСКИ:**

Не прашање ми е ова.Прашање ми е.

**ДЕЈАН ПРОДАНОСКИ:**

На што личи ова?

**ИВАН ЈОВАНОСКИ:**

Не, прашање ми е. Пошто е голем проблем, јас имам дете.

**ДЕЈАН ПРОДАНОСКИ:**

За срамота.

**ИВАН ЈОВАНОСКИ:**

Јас имам дете и ако моево дете учи во некое училиште и разберам јас дека се деси такво нешто..

**ДЕЈАН ПРОДАНОСКИ:**

Ја злоупотребувате говорницава за ситни политички поени..

**ИВАН ЈОВАНОСКИ:**

Какви ситни политички поени...

**ДЕЈАН ПРОДАНОСКИ:**

...и му носите сериозни штети на овој состав, сериозна штета му носите.

**ИВАН ЈОВАНОСКИ:**

Педофил е во прашање човече. Со изместен мозок со фетиш за деца, за малолетно дете со посебни потреби. Втор случај регистриран.

**ДЕЈАН ПРОДАНОСКИ:**

За сите од нас има јавноста предрасуди. Па ако почниме да се судиме сите вака ќе завршиме работа.

**ИВАН ЈОВАНОСКИ:**

Јас правев муабет со 15 луѓе, значи цело училиште го знај.

**ДЕЈАН ПРОДАНОСКИ:**

Така е Вие сте иследен орган и напрајвте анкета на сите, ги испитавте, ги викнавте на расправа.

**ИВАН ЈОВАНОСКИ:**

Не бе, едноставно ида луѓе да се жала бе другар. И анонимно, зато што му е страв јавно да се кажи.

**ДЕЈАН ПРОДАНОСКИ:**

Советничките прашања треба да бида кратки, концизни и насочени кон тој што се...

**ИВАН ЈОВАНОСКИ:**

Го злоупотребив советничково прашање, малку да се задрмате овдека. Да се свестите зато што знам точно кој стои зад заштитава на лицево, разбираш?

**ДЕЈАН ПРОДАНОСКИ:**

Добро. Во ред.

**ИВАН ЈОВАНОСКИ:**

Ама полека малку. Не е во ред, ич не е во ред.

**ДЕЈАН ПРОДАНОСКИ:**

Не е во ред.

**ИВАН ЈОВАНОСКИ:**

За педофил се работи.

**ДЕЈАН ПРОДАНОСКИ:**

Воопшто не е во ред за ова што му го прајте на Советов. Ич не е во ред.

**ИВАН ЈОВАНОСКИ:**

Човече застанувате во одбрана на педофил и криење на еден педофил. Толку од мене и мислам дека Ви е јасно.

**ДЕЈАН ПРОДАНОСКИ:**

Дали некој друг има советничко прашање? И Ве молам бидете коректни, дајте ако сме се договориле за нешто да вршиме некоја јавна дејност овде и функција да се држиме до нивото.

Нема. За која реплика на советничко прашање? Зошто? Не ти реплицирам тебе за сите беше ова предупредување.

**ИВАН ЈОВАНОСКИ:**

Сега мене ми се обраќаш човече.

**ДЕЈАН ПРОДАНОСКИ:**

Кај ти се обраќам тебе? Ај Ве молам 5 минути пауза.

**ИВАН ЈОВАНОСКИ:**

5 минути пауза за цигара ајде.

**ДЕЈАН ПРОДАНОСКИ:**

Не е во ред ова сега.

 **=ПАУЗА**

 **ДЕЈАН ПРОДАНОСКИ:**

 Кој има советничко прашање?

 Повелете г-дине Ѓорѓиоски.

 **АЛЕКСАНДАР ЃОРЃИОСКИ -советничко прашање:**

 Почитуван Градоначалник, почитуван Претседател на Совет, колеги советници, почитувани присутни. Моите советнички прашања ќе се однесуваат на спортот и на младите. Две советнички прашања на оваа тема.

Првото прашање ми е околу поддршката на Општината за спортските клубови кои што се на територија на општина Прилеп. Во програмата на Градоначалникот Борче Јовчески, на страна 31 има дадено неколку ветувања околу поддршката на Општина Прилеп за спортските клубови. Па така вели -поддршка за спортот во градот Прилеп, поддршка на ФК "Победа" -Прилеп и РК "Прилеп" и заедно со спортистите и прилепчани ќе се бориме Прилеп повторно да биде најспортски град во државата. Најпрво денес сме 15.03.2023 година, а пракса досега било повикот за финансирање на спортските клубови да се распишува на крајот на месец јануари или почетокот на месец февруари, така да оваа година и тој повик е закаснат. Срамна е сумата од 4 милиони денари која што се одвојува од страна на Општина Прилеп за спортските клубови во општината, односно сите соседни општини да речиме кои што гравитираат околу нас и кои што се со некоја си популација слична на град Прилеп одвојуваат барем 5 пати повисок буџет за спортските клубови во нивните општини. Ланската година од оваа говорница неколку пати прашав, Вие ми одговоривте дека "Победа" -Прилеп и РК "Прилеп" се приватни клубови, па затоа не можи ние да ги финансираме со големи средства, но дали... Моето прашање е дали и годинава поддршката за ФК "Победа" и за РК "Прилеп" ќе изнесува по 900.000 денари по клуб која што е срамна и која што не е доволна ниту за една плата за фудбалерите и ракометарите на овие два клубови.

Исто така во Вашата програма беше ветено и реконструкција, односно изградба на нови спортски игралишта на територија на општина Прилеп. Ова се неколку слики од спортските игралишта денес, кои што се на територија на општина Прилеп. Ова е игралиштето во населба "Рид", ова е игралиштето во "Димо Наредникот", ова е игралиштето во населба "Точила", а ова е игралиштето на "Прилепското езеро". Ветивте многу за младите, ветивте многу за спортот, но денеска и младите и спортот во општина Прилеп под Ваше водство пропаѓаат. Кога мислите да почните со инвестиции за младите и за спортот?

Ви благодарам.

 **ДЕЈАН ПРОДАНОСКИ:**

 Повелете Градоначалник.

 **БОРЧЕ ЈОВЧЕСКИ -Градоначалник:**

 Ќе Ви одговорам на првото прашање. Точно дека е задоцнето, но задоцнето е само од една основна причина, дека има измени во Правилникот за донесување на одлука за финансирање, односно одвојување на средства за клубовите, бидејќи има нов Правилник, ќе има и нови критериуми. Така да тоа е образложение за каснење. А инаку сумата дали е симболична или минимална и самата Влада прогласи економска, енергетска криза. Не се скриени средствата, па правилно се распоредени според она што е приоритет. Не велам дека спортот и младите, сигурно заслужуваат навистина видно место во градот. А и спортските клубови кои што навистина покажуваат успеси. Од минатото знаеме дека неправилно се наградувани или доделувани на одредени средства на клубови или поединци кои што сметаме дека со новиов критериум нема да бидат наградени.

 Ви благодарам.

 Извинете и за второто прашање, покажавте слики на 4 локации со игралишта на различни места. Јас одговорно тврдам дека тие се точно најавени дека ќе има нов изглед, ново освежување и навистина се во изработка проекти. Имавме потенцијални инвеститори кои што сакаат и како донација да помогнат во освежување, односно обновување на тие спортски терени. Во најскоро време, сигурно зимава не можевме да го покажеме тоа.

 **ДЕЈАН ПРОДАНОСКИ:**

 Ви благодарам.

Повелете г-ѓо Грашеска за советничко прашање.

 **МОНИКА ГРАШЕСКА ИЛИЕСКА -советничко прашање:**

 Почитуван Градоначалник, почитуван Претседател на Совет, почитувани колеги советници. Моето прашање, пред да бидите избран на оваа функција, Градоначалник ветивте подобри услови за живот на прилепчани, подобар стандард, пониски сметки, нели Вашето фамозно ветување за пониска сметка за водата која напротив стана и повисока. Поскапеа комуналните услуги, поскапи градскиот сообраќај. Значи ги покачувате тоа Ви е тренд, тоа Ви е начин на работа, ги покачувате цените во градов. И сега моето прашање до Вас, дали се прави нова репроценка на вредноста на објектите во Прилеп и дали на прилепчани ќе му испорачате повисока сума на данок на имот? Дали повторно ќе удрите по џебот на граѓаните?

 Благодарам.

 **ДЕЈАН ПРОДАНОСКИ:**

Повелете Градоначалник со одговор.

 **БОРЧЕ ЈОВЧЕСКИ -Градоначалник:**

 Одма ќе Ви одговорам. За поскапите цени за жал Локалната самоуправа не одлучува или Градоначалникот. Поскапиот живот знаете од каде доаѓа. Поскапите цени се од централно ниво. Немојте да мислите дека поскапувањето на водата, беше неоправдана. Зошто не го пофаливте оној момент кога рековме дека штом ќе биди бенефициран барем еден дел од потрошувачката на електрична енергија на ЈКП "Водовод" и ние ќе ја вратиме старата цена. Зошто не го спомнавте тоа? И баш ќе дочекаме 1ви април, па да видиме дали повторно ќе бидат пуштени на слободен пазар и ќе имаат онаа висока цена, па пумпите во јавното претпијатие и Вашиот сопруг работи во јавно претпријатие, барем ги чувствува трошоците кои што им го налагаат т.н. субвенционирање на тие јавни претпријатија. За жал тоа не можат да го почувствуваат ни граѓаните, а исто така и јавните претпријатија кои што даваат услуги на нашите граѓани од градот. За покачувањето, потенцијално, рековте на данок на имот, да. Тоа е заради долги години неправилно оданочување, односно дозволување на неправилно, односно нелегално изградени објекти. Сега со новава, одобрување на легализација, односно отворање на тој процес на давање, односно решенија за легализација, нормално дека ќе бидат оданочени, не можи ист објект со поголема квадратура пријавено, нормално ќе има и повисока цена на данок. Тоа е во интерес сепак на собирање на Буџетот, не е во личен интерес.

 **ДЕЈАН ПРОДАНОСКИ:**

 Повелете.

 **МОНИКА ГРАШЕСКА ИЛИЕСКА:**

 Градоначалник едно не ми е јасно. Како упорно се екстрахирате од целата состојба. Овде се пријавувате, зборувате како да не сте Градоначалник, како да не сте носител на функција, како да го немате клучот од 22 милиони евра годишно и упорно кога ќе Ве нападниме, централната власт, тие поскапеа, тие направија, тие се криви. Упорно се екстрахирате. Која е таа умешност ме чудите упорно, не чувствувате минимум одговорност ама баш за ништо. Да, ја намаливте цената на водата од кога Владата Ви помогна, таа Ви ја субвенционираше струјата. Едно навака, значи тоа никако не можам да го разберам. Второ, за новоизградените објекти ќе плаќаат повисок данок или сите граѓани ќе плаќаат повисок данок на имот. Тоа одговорете ми.

 Благодарам.

 **БОРЧЕ ЈОВЧЕСКИ -Градоначалник:**

 Колешке се надевам ќе го зачуваме нивото на култура, со прст не мора да покажувате и да ме карате. Мислам дека сме доволно возрасни, благодарам, дали е тоа одраз на Вашиот карактер не можам да зборувам, сепак благодарам и ќе Ви одговорам, ако. Мислам дека и барем ако изнудам мала насмевка за мене е успех, Ви благодарам. Уствари победа. Не одбегнувам да ја прикажам реалната ситуација на граѓаните и нивните трошоци, не одбегнувам. И дали барем еднаш, направете споредба со општините каде што за жал, минимални се, каде што има Градоначалник од Вашите редови да видите колку е висината на направената таа репроценка, споредете, направете компарација и после можеме да разговараме.

Ви благодариме.

**ДЕЈАН ПРОДАНОСКИ:**

 Повелете г-дине Герамитчиоски.

 **ДАРКО ГЕРАМИТЧИОСКИ -советничко прашање:**

 Ви благодарам. Почитуван Градоначалник, почитувани колеги советници, почитувани присутни. Пред нешто повеќе од 2 недели на веб страната на Општина Прилеп, низ повеќе локални медиуми, како и на социјалните мрежи беше споделувана вест дека Општина Прилеп во соработка со ЈКП "Водовод и канализација" во зимски услови санирале и рехабилитирале дупки на улиците користејќи новитет наречен ладен асфалт. Почитуван Градоначалник, пред сè ги поздравувам сите активности кои се превземаат заради подобрување на безбедноста во сообраќајот, па така го поздравувам и санирањето на улиците и дејствијата кои од неодамна се превземаат за заштита на пешаците, преку поставување на метални столбови на пешачките премини пред некои деловни објекти по булеварот и сè она што се прави со искрена намера заради подобрување на основните услови за побезбедно, секојдневно функционирање на граѓаните. Меѓутоа Вашето присуство на настан на кој двајца работници пополнуваат и рачно тапкаат 5-6 улични дупки, медиумски споделувано како локална ударна вест делува несериозно и не доликува на активност на Градоначалник на општина како Прилеп, особено во 2023 година. Со ваквите објави се добива впечаток како и самите да сте свесни за Вашата пасивност и неработење во делот на изградба и реконструкции на локалните патишта во овие 500 денови локална власт. Несериозно и потценувачки особено за луѓето од градежната фела е што ладниот асфалт во 2023 година го претставувате како некаков си нов изум кој на овие простори Вие го користите за прв пат. Тоа е нешто како во денешно време да продавате мобилен телефон со изум вибрации или полифони мелодии. Да не бидам погрешно сфатен, како што кажав јас го поздравувам работењето и санацијата на улици со ладен или било каков да е асфалт, меѓутоа не е во ред да се манипулираат граѓаните дека е ова некаква еурека. Ладниот асфалт во Македонија се користи скоро 20 години. Се има користено при изградба и санации на меѓуградски патишта уште од раните 2000ти години, а од 2013 година наваму веќе една денеција, оваа метода се користи во скоро сите општини низ Македонија, како и во општина Прилеп. Најчесто при одржување и санација на ударни дупки во периоди на екстремно ниски температури. Експертите прашуваат зошто чекавте цела зима за да го користите овој 5 до 10 пати поскап асфалт од обичниот кога веќе температурите и не се така екстремно ниски и во период во кој асфалтните бази наскоро и ќе почнат со работа. Исто така од извршениот визуелен увид на неодамна поставениот ладен асфалт, експертите сдметаат дека истиот не соодветствувал на општите стандарди, па Ве змаолувам да ја информирате јавноста од каде е набавен овој асфалт. Дали субјекотот од каде што е набавен ги има потребните сертификати за квалитет, како и кој го набави? Дали Општината или ЈКП "Водовод и канализација"? Во меѓувреме наближува почетокот на градежната сезона за кој имате ветувано многу. Па за доброто на општината се надевам дека во периодот кој следи почесто ќе Ве гледаме како сечите ленти на ветените капитални проекти, како што и доликува на Градоначалник на општина Прилеп, а не на промоции на нови канти за отпадоци и на крпење дупки по улиците или други помалку битни или минорни тековни настани.

Благодарам.

**ДЕЈАН ПРОДАНОСКИ:**

Повелете Градоначалник.

**БОРЧЕ ЈОВЧЕСКИ -Градоначалник:**

Благодарам на поставеното прашање. Јас не реков дека сега е измислен ладниот асфалт. Со оглед дека базите календарски не се проработени, верувајте колку од медиуми што имав слушнато некаде во Куманово моментално некоја била активна, а сепак после пријави на оштетени, дали возила или опасност за пешаци, алармантно беше и не со толку средства се врз база на укажување дека ладниот асфалт може да се набави веднаш, а претходно имавме и отворен активен тендер кој што можеше да има одредена мала количина до оној период додека не профункционираат и регуларниве бази кои што произведуваат асфалт кој што во нашава програма за оваа година, одма после зимскиве ладни температури почнуваме со асфалтирање. Се работеше само за одреден мал број на дупки кои што им се дава приоритет заради оштетување на возила или пешаци. Ништо посебно. Значи ние не го прокламиравме дека постои ладен асфалт, него само со тоа можевме. А ако Ви кажам, сега не е тоа анегдота, дека дури "Македонија пат", односно за одржување на патишта се сомневале дека од некаде е украден тој асфалт. И такви прашања добив. Навистина не знам помизерно не сум се почувствувал одамна, па да му докажиме... Не, не Ви кажувам тој асфалт кој што го користевме, од "Македонија пат" ми се обратија мене, од каде Ви е набавен. А тоа си е регуларна фирма изведувач кој што е одговорна таа да си набави асфалт и да го вгради. Не знам.

**ДЕЈАН ПРОДАНОСКИ:**

Повелете Костоски.

**МЕТОДИЈА КОСТОСКИ -советничко прашање:**

Благодарам. Почитуван Градоначалник. Затоа што по Закон за локалната самоуправа член 50, како надлежност на Градоначалникот меѓу другото е и да раководи со администрацијата. Ве прашувам дали знаете дека повеќе од половина од административците на 13.01.2023 година во петок после 12 часот не беа на своите работни места. Истото се случи претходната година и до сега за тоа масовно бегство досега никој не сносеше одговорност. Значи над 100 неработници. Пресметав дека во тој ден за бруто плати на овие административци кои требаше да им служат на народот, прилепчани од своите џебови издвоиле околу 200.000 денари, само за тој ден. Тоа значи дека за 200.000 денари граѓаните се оштетени и платиле за услуга која што не ја добивале. 10тици граѓани пред вратите на Општината разочарано чекаа некој да им помогне. Повторно ќе речам некој земале и слободен ден од работа. Неработниот административец не бил на работно место во работно време, бил в кафана па и се сликал и објавувал на фејсбук и тоа во текот на работното време. Која дрскост. Затоа сега Градоначалник Ви доставувам список и барам во рок од 10 дена како што е деловнички да ги внесете сите административци што предвреме го напуштиле работното место на 13.01.2023 година. Значи тоа е моето прашање. Име и презиме на сите административци и технички персонал што предвреме го напуштиле работното место на 13.01.2023 година.

Ви благодарам.

**ДЕЈАН ПРОДАНОСКИ:**

Ви благодарам. Повелете г-це Кузмановиќ.

**ИВОНА КУЗМАНОВИЌ -советничко прашање:**

Добар ден. Почитуван Градоначалник, почитуван Претседател на Совет, почитувани колеги советници, останати присутни и медиуми. Очигледно и после неколку мои советнички прашања и опомени до директорот на ЈКП "Комуналец", Рубин Абрашоски и Градоначалникот Борче Јовчески во врска со проблемот со кучињата скитници во нашиот град не е превземено ништо. Доставив барање за пристап до информации од јавен карактер до ОВР Прилеп за број на настани каснато лице од куче, случени на територија на општина Прилеп за период од 01.01.2022 година па сè до ден денес. Знаете колкава е бројката почитуван Градоначалник на нападнати граѓани? 102. 102. Во 14 месеци има пријавено 102 случаи на каснати лица од кои 82 се случени минатата година, а 20 оваа година. За еден политичар посебно ако се занимава со локална самоуправа најважно е да има слух и да ги разбира и решава проблемите и предизвиците со кои се соочуваат граѓаните. Дали Вие презедовте нешто за да го решите овој проблем? Овие 102 напади се показател дека апсолутно ништо не е превземено за решавање на овој проблем. ЈКП "Комуналец" во целост ја има запоставено грижата за кучињата скитници со што Општина Прилеп е доведена да исплаќа големи суми од Буџетот за напад од кучиња по основ на тужби од граѓаните. Кои се причините за намалената грижа кон бездомните кучина? Колкави суми се исплаќаат по основ на донесени пресуди, склучени спогодби со граѓани кои се нападнати и колку судски предмети се водат против ЈКП "Комуналец" по овој основ? Дали е посиплатливо да исплаќате големи суми на нападнати граѓани или конечно да почните да се грижите за кучината? На Прилеп му е потребно суштински и темелно решавање на овој проблем. Веднаш.

Ви благодарам.

**ДЕЈАН ПРОДАНОСКИ:**

Ај Ве молам сега дебата за кучината ќе си викните трибина.

Дали... Повелете г-дине Китаноски.

**АЛЕКСАНДАР КИТАНОСКИ -советничко прашање:**

Почитуван Градоначалник, почитувани колеги советници, почитувани претставници од останатите институции и почитувани медиуми. Поминаа повеќе од 500 денови локална власт предводена од Градоначалникот Јовчески. На претходните 22 седници на Совет откако сме во овој состав, како позиција жестоко дискутиравме за неработењето на локалната власт и нереализираните, ветени проекти. Покрај неработењето, неспособноста, на виделина е и незаконотито работење на локалната власт предвидена од почитуваниот Градоначалник Јовчески. Моето прашање се однесува на следниов предмет кој го имам во неколку наврати и претходно поставено. Од страна на инспекторатот, градежна инспекција издадено е Решение бр. ИП 26-29 од 26.05.2022 година, со кое се наредува на инвеститорот ДПТУ "Мип марфил" Доо Прилеп да ја отстрани градбата, доградба на деловен простор, метална конструкција застаклено од три страни на ул. "Кузман Јосифоски" бр.11/1 со основа од околу 56м2. Еве го тоа Решение. И во член 5 од ова Решение пишува дека жалбата најавена против ова Решение не го одлага неговото извршување. Од овој предмет можи да се види дека оваа локална власт не постапува и по решенијата кои ги издаваат надлежните институции во надлежните инспекторати. Прашањето е конкретно до Вас Градоначалник, кога ќе се постапи по ова Решение, кога ќе го спроведите истото, а со тоа ќе покажите дека работите согласно позитивните законски прописи. Доколку постапите по ова Решение ќе видиме дека во нашиот град нема жители односно граѓани за кои што не важат законите. Се надевам дека Вие како локална власт немате никакви обврски или ветувања кон нив, односно кон овие или други физички лица или фирми кои ги толерирате или заштитувате со цел да градат вакви објекти, односно деловни простории. Ова е моето прво прашање по однос кога ќе се постапи по ова Решение.

Второто прашање се однесува за обезбедувањето на бесплатен оброк за учениците до 4то одделение. Испадна како и многу работи дека и ова е една голема лага. Нема субвенции за инвертери, јавен повик за поддршка за спортски клубови како што спомнаа и колегите претходно. Никако да сфатите дека парите кои ги собирате од граѓаните дека е најдобро повторно на јавен и транспарентен начин да се вратат кај нив и да им покажите како на родителите, спортските клубови, невладините организации и жителите на Прилеп колку се грижи Локалната самоуправа за нив. Кога го разгледувавме Буџетот за 2022 година, тоа беше во месец декември 2021 година, ветивте дека со измена на распоред на средства во делот на Буџетот од делот на блок дотации ќе се реализира тоа ветување. За таа работа го задолживте на седница на Совет, раководителот на Сектор не знам, Матракоски, како се вика општествени дејности не знам на што беше во тој период, кој вети дека со средствата со кои располагаат основните училишта од делот на износот на блок дотации во 2022 година учениците ќе имаат бесплатен оброк. Ништо и од тоа. Матракоски кој беше задолжен околу ова ветување ништо не направи, значи истото лице веројатно во моментов еве сега како што слушаме и е Секретар на Општина, не знам дали е Секретар или е пак некое преодно решение, односно веројатно е чувар на некоја функција за Секретар кој е во најава и кој треба да произлези понатаму од оваа паралелнава администрација, која што одговара најмногу на обврските во Општинава. Е сега посебно прикаска е за она што се случува во оваа зграда последниов месец со вработените. Зборувам и околу одговорноста на ова лице кое што како Секретар, кој што имаше обврска минатата година да го реализира ова околу бесплатниов оброк на учениците, а не ја реализира таа работа. А некој не размислува, не е истомисленик, а некој малку погласно размислува одма се прераспределува на друга работна позиција. Не е критериум нити неисполнувањето на работните задачи и обврски, едноставно на голема врата во оваа зграда се појавува мобингот, стравот и реваншизмот врз вработените. Но тоа е за друга дискусија, да се вратиме околу бесплатниот оброк. Значи минатата година немаме ништо околу тоа ветување. Се испадна дека е една голема лага, лага до лага, нула реализација и за ова ветување, како и за сите останати за кои што ќе зборуваме при разгледувањето на завршната сметка. Го донесовме Буџетот за 2023 година исто така околу прашањето кое се однесува за бесплатниот оброк. Предвидени се средства за оваа намена, ама повторно испаѓа дека проблем е неработењето, нефункционирањето. Едноставно 500 денови ги преспавте. Е сега веројатно и Вашиот одговор ќе биди дека еве сега ќе почниме се подготвуваме, пролетва, есенва и на крајот ќе испадни дека и оваа учебна година нема да се реализира ова ветување. До крајот на учебнава 2022/2023 година имаме уште 50,60 наставни денови. Прашањето ми е, кога ќе почнете да го реализирате ова Ваше предизборно ветување околу бесплатниот оброк за учениците до 4то одделение? И од кои причини до сега не е спроведена јавна набавка и нереализирана постапка за спроведување и реализирање на ова ветување?

Благодарам.

**ДЕЈАН ПРОДАНОСКИ:**

Повелете Градоначалник.

**БОРЧЕ ЈОВЧЕСКИ -Градоначалник:**

Да одговорам на првото прашање околу дивоградбите. Значи одвоивме одредена сума на средства за обезбедување на тендер на фирма која што би била изведувач, рушење на градби, дивоградби или стари објекти. Во фаза е, завршна фаза е да се пушти тендерот. Значи досега немавме ни изведувач на кого би можело да се потприме, тоа е сигурно, можиме да потврдиме мислам, да потврдиме, обратете се слободно и до Секретарот, Вие како што го нарековте привремено лице, тој си има овластувања потполно да ја брка таа работа секретарска, баш онаа работа за која што пред одреден период години имаше промена на систематизација, само да се прошири начинот на изведување, односно на лице кое што освен правник може да биде и друго. Добро, не знам колку е сериозно или несериозно прашањето околу лицето пошто го спомнавте Секретар.

А второто прашање, да имавме пуштено јавна набавка за бесплатен оброк на учениците, конкретно барем за првоодделенците. Беше отворен, имаше жалби мислам, односно Комисијата го турна тој тендер и сега по втор пат се објавува тендерот за обезбедување на таков оброк. Ако не сте во тек можиме да Ве известиме до каде е и таа фаза на тендерирање.

**ДЕЈАН ПРОДАНОСКИ:**

Имаше право сега се јави за прашање. А во рати ќе ги прајме прашањава? Ами седницава не е само за советнички прашања. Се договоривме кратки и концизни прашања да имате и да излезите по еднаш на говорница, а не... сега не знам...

Повелете г-дине Јованоски. Ајде.

**ИВАН ЈОВАНОСКИ:**

Здраво живо другари. Прееска јас го почнав муабетот за педофилов за да Ве насанкам самите за да дојди до муабетов за точката за безбедност на град Прилеп и се насанкавте сами баш како што треба и сеа мене ми е прашањето околу тоа. Е сега прашањево околу тоа јас не знам тука кој е одговорен дали Претседател на Совет, дали Градоначалникот или некојси што не знајме кој има одговорност за тоа. Командирчето заедно со екипата не беше присутен за последните два квартали на 2020, за 2022ра извини. Не беше присутен ни на последната седница за 2022ра...

 **ДЕЈАН ПРОДАНОСКИ:**

 Ве молам со прашањето.

 **ИВАН ЈОВАНОСКИ:**

 Па прашањето е ова човече, дај остајме само да го поставам прашањето, еднаш во живото аман. Прашањето ми е, зошто немаше точки на дневен ред за безбедност на Прилеп во последните два квартали и за завршетоков на 2022ра. Знам дека правдање ќе Ви биди не се појави, ама во ред не се појави, не беше ни повикан. Беше на неколку пати повикан, идеше некој претставник од МВР што не е битен, а битен е тој да биди тука, началникот на полиција и како се викаше таа инспекторката опасна. Прашањето ми е зошто немаше точка на дневен ред на крај 2022ра за безбедност на Прилеп, а се случија не знам колку 3000 пријави за бомби, пример. То беше една работа. Се случија многу работи што не се внесени во полициски билтен, исто како што е и ова за педофилов, не е внесено во полициски билтен, пази а е пријавено. Второ дело му е ова. Е отфрлено од обвинителство за недоволно докази, а не треба докази за тоа, треба обична пријава затоа што возрасен човек не смее да допри ни малолетно дете. Дали Ви е јасно тоа? А овдека малце мене ми е скокотливо околу минатата директорка на "Орде Чопела", Дулејца како ја викаа таа, што има кривична пријава што се влечка со години. Значи кривична, не прекршочна. А баш тој период Марјанчо беше во некои многу добри контакти и односи, да речам интимни со нејзе. Е сега кој стои зад кого и кој за кого, зошто се крија, јас не знам.

 **ДЕЈАН ПРОДАНОСКИ:**

 Иван ајде те молам. Абе аман бе.

 **ИВАН ЈОВАНОСКИ:**

 Не, јас само кажувам работи што ги знам и што можам да ги потврдам.

 **ДЕЈАН ПРОДАНОСКИ:**

 На што личи ова сега?

 **ИВАН ЈОВАНОСКИ:**

 Како на што личи ова чоече за педофил се работи бре.

 **ДЕЈАН ПРОДАНОСКИ:**

 Абе дајте затворете ја темава. Срамота е.

 **ИВАН ЈОВАНОСКИ:**

 Абе прашањето ми е...

 **ДЕЈАН ПРОДАНОСКИ:**

 Кое прашање бе? Јавно прашање..

 **ИВАН ЈОВАНОСКИ:**

 ...зошто не беше викнат Цуцуло за безбедност на Прилеп, тоа е прашањето.

 **ДЕЈАН ПРОДАНОСКИ:**

 Ами не должи ја ако е тоа прашањето. Заврши и готово сега.

**ИВАН ЈОВАНОСКИ:**

 Па јас сакам едно капаче да клам одозгора која е тежината што мораше да биди викнат, а не беше викнат. Тоа ми е цела работа бе човече.

 **ДЕЈАН ПРОДАНОСКИ:**

 Добро ти благодарам.

 **ИВАН ЈОВАНОСКИ:**

 Ма не чекај.

 **ДЕЈАН ПРОДАНОСКИ:**

 Го слушнавме прашањето.

 **ИВАН ЈОВАНОСКИ:**

 Не, чекај не ми е допоставено прашањето.

 **ДЕЈАН ПРОДАНОСКИ:**

 Ама до кого се однесува прашањето? До Градоначалникот? До кого?

 **ИВАН ЈОВАНОСКИ:**

 Па не знам кој е одговорен за да го викни Цуцуло, јас треба да го викнам? Ќе го викнам не е проблем. Јас треба да поднесам барање за да дојди тој? Кој треба да го викни? Еве наредна седница ќе поднесам јас точка на дневен ред и итна и секаква за да биди присутен тој, можи така? Можи. Имам право јас, советник сум исто ко и ти. Безбедноста на Прилеп 2022ра беше најкатастрофална бе луѓе. А овој што е сега командир Цуцул не знам шо се прај многу ти голем. Како стана командир, не знам дали Ви е јасно тоа. Чипсио беше сменет зато што беше фатен од ДЕА со дрога, ама кој беше во колата заедно со Чипсио?

 **ДЕЈАН ПРОДАНОСКИ:**

 Ве молам.

 **ИВАН ЈОВАНОСКИ:**

 Цуцуло беше. То беше местенка другар. Е сега, не го викате другарче командирчето затоа што Оливер Спасоски беше дојден 2022ра не ми текнува кога, некој си ноември..

 **ДЕЈАН ПРОДАНОСКИ:**

 Ве молам.

 **ИВАН ЈОВАНОСКИ:**

 Ве отепеј овде сите и бевте многу добри пријатели. Пази, крвната партија...

 **ДЕЈАН ПРОДАНОСКИ:**

 Ви благодарам.

 **ИВАН ЈОВАНОСКИ:**

 ...што е вкрвена на Сдсм имаше наредба да не го викате.

 **ДЕЈАН ПРОДАНОСКИ:**

 Ви благодарам. Затворете ја темата.

 **ИВАН ЈОВАНОСКИ:**

 Затворено скроз, точка. То, толку.

 **ДЕЈАН ПРОДАНОСКИ:**

 Ве молам да не прајме пауза сега, ја одложивме седницава. Во ред.

 **ИВАН ЈОВАНОСКИ:**

 Не бе толку. Можи пауза да дајте, не е то проблем.

 **ДЕЈАН ПРОДАНОСКИ:**

 Во ред е ајде.

 **ИВАН ЈОВАНОСКИ:**

 Кога ќе биди викнат командиро и одговорните лица таму?

 **ДЕЈАН ПРОДАНОСКИ:**

 Добро ќе добиете решение за свикување на седница со таква точка на дневен ред.

 **ИВАН ЈОВАНОСКИ:**

 Добро, јас таа точка на дневен ред ќе ја поставам сега писмено. А еве и сега ја поставувам усмено.

 **ДЕЈАН ПРОДАНОСКИ:**

 Добро.

 **ИВАН ЈОВАНОСКИ:**

Не е добро, пишете ја сега таму. Наредна седница закажана нека биди вонредна итна. Затоа што ова е вонредно итна состојба.

 **ДЕЈАН ПРОДАНОСКИ:**

 На секое го цитирате Деловникот. Имате таму како се закажува и вонредни и итни седници. Ви благодарам.

 **ИВАН ЈОВАНОСКИ:**

 Мене ми е доволно само да го кажам овде човече. По член 43 викнете ги одговорните лица на МВР за наредна точка безбедност на Прилеп, вонредна седница, наредна недела во четврток во 10. Е можам и така. Член 43 или 42 беше, не знам, 42.

 **ДЕЈАН ПРОДАНОСКИ:**

 То во некое друго уредување можи и така...

 **ИВАН ЈОВАНОСКИ:**

 Во какво уредување. Дајте ми ајде папир да го потполнам за да поднесам точка на дневен ред.

 **ДЕЈАН ПРОДАНОСКИ:**

 Ќе поднесите, испратете го до службите.

 **ИВАН ЈОВАНОСКИ:**

 Ама службите не работат, то е работава. Службите се нефункционали.

 **ДЕЈАН ПРОДАНОСКИ:**

 Ви благодарам.

 **ИВАН ЈОВАНОСКИ:**

 Види сега вака кај е проблемот море Дејан кај заглавуваме во бирократија.

 **ДЕЈАН ПРОДАНОСКИ:**

 5 минути пауза.

 **=ПАУЗА**

 **ДЕЈАН ПРОДАНОСКИ:**

 Продолжуваме со работа.

По **1вата и 2рата** точка од дневниот ред...

Имаше право да поставиш прашање, можеше да си го поставиш. Ќе си поставиш писмено. Не се почитува ова сега.

По **1вата и 2рата** точка од дневниот ред:

-Статутарна Одлука за изменување на Статутот на Општина Прилеп.

-Правилник по Статутарна одлука за организирање и одржување на јавни трибини, анкети, предлози и форуми на заедницата...

...ко ќе завршам со читање ќе Ви дадам право процедурално да излезите за говор.

Пред да отворам претрес...ти ќе ми кажиш...

Пред да отворам претрес го повикувам го повикувам Претседателот на Комисијата за статут и прописи...

Имаше право си излезе на гововорница можеше да си ги поставиш прашањата. Да, јавете се за збор ќе го видиме и тој... Не планирам да се докажувам.

Пред да отворам претрес го повикувам Претседателот на Комисијата за статут и прописи, г-дин Дарко Андреески да го поднесе извештајот по однос на оваа точка.

Повелете г-дине Андреески.

Ќе Ви дадам процедурално ко ќе заврши извештајот.

**ДАРКО АНДРЕЕСКИ:**

На Комисијата за статут и прописи, се разгледуваа две точки, предлог- статутарна одлука за измена на Статутот на Општина Прилеп, предло- правилник по Статутарна одлука за организирање и одржување на јавни трибини, анкети, предлози и форуми на заедницата на ЕЛС. Фактички на овој начин се доведува дополнителен облик на учество на граѓаните во процесот на одлучување за одлуките кои што се донесуваат на локално ниво, нешто кое што го имавме во петокот во хотелот "Салида" на кое што активно учествувавме и дел од советниците на Општината. Едногласно со 4 гласа ЗА и двете одлуки му предлагаме на Советот да бидат усвоени онака како што се предложени.

**ДЕЈАН ПРОДАНОСКИ:**

Ви благодарам.

Повелете процедурално. Во кој дел е прекршена процедурата да видиме.

**МЕТОДИЈА КОСТОСКИ:**

Прекршена ми е процедурата.

**ДЕЈАН ПРОДАНОСКИ:**

Да, во кој дел?

**МЕТОДИЈА КОСТОСКИ:**

Сега, момент.

**ДЕЈАН ПРОДАНОСКИ:**

Ајде.

**МЕТОДИЈА КОСТОСКИ:**

Од Деловникот член 28, членот на Советот има право да поставува прашања на Градоначалникот на општината од негова надлежност на седницата на Советот.

**ДЕЈАН ПРОДАНОСКИ:**

Во кој дел Ви беше ускратено правото да поставите прашање?

**МЕТОДИЈА КОСТОСКИ:**

Да не должам сега...

**ДЕЈАН ПРОДАНОСКИ:**

Ајде не должи...

**МЕТОДИЈА КОСТОСКИ:**

 ...продолжувам во истиот член. Членот на Совет на иста седница може да постави најмногу 2 прашања. Јас едно поставив, барам да поставам второ прашање.

**ДЕЈАН ПРОДАНОСКИ:**

Ќе си се јавите за збор, ќе поставите прашање. Ко ќе Ви е правото за збор ќе си поставите прашање.

**МЕТОДИЈА КОСТОСКИ:**

Не, сега.

**ДЕЈАН ПРОДАНОСКИ:**

Како не сега?

**МЕТОДИЈА КОСТОСКИ:**

Помина делот за прашања?

**ДЕЈАН ПРОДАНОСКИ:**

Јавете се за збор, ова процедурално беше. Ќе се вратите на место...

**МЕТОДИЈА КОСТОСКИ:**

Процедурата Ви укажувам дека ја прекршивте..

**ДЕЈАН ПРОДАНОСКИ:**

Не е прекршена процедурата.

**МЕТОДИЈА КОСТОСКИ:**

...во тоа што не ми е дозволено да поставам две прашања, што ми следуваат деловнички.

**ДЕЈАН ПРОДАНОСКИ:**

Имавте право, излеговте на говорница, можевте да поставите едно или две прашања. Вие поставивте едно прашање. Во тој дел не Ви е ускратено ниедно право.

**МЕТОДИЈА КОСТОСКИ:**

Кај дефинира Деловникот дека јас на едно излегување треба две прашања да поставам?

**ДЕЈАН ПРОДАНОСКИ:**

Нигде не дефинира, затоа имавте право, сега имате право ко ќе се јавите за збор по однос на одредена точка да го вклопите и Вашето советничко прашање. Во ништо не е прекршена процедурата.

Повелете процедурално ајде да видиме со Вас кај ја прекршивме процедурата.

**ИВАН ЈОВАНОСКИ:**

Процедурата е испокршена од ко почна Советов. Самиов почеток на Советот, зато што тоа Ви бил ете тертип порано од 90та наваму човече. Ама дајте, имаме Деловник, имаме Закон за општини. Толку јасно се кажани работиве, кој се наши права како Совет и то. Е сега, член 28 имаме како советници право на две прашања кон Градоначалникот, добро. Во истиот тој член јас не сум ограничен на други советнички прашања. И јас само прашав зошто не се викнати службените лица од МВР -СВР Прилеп, уствари Полициска станица, селска Прилеп ја напраја. За да донеса извештај на крај 2022ра. Значи наши, како наше право како Совет.

**ДЕЈАН ПРОДАНОСКИ:**

Добро.

**ИВАН ЈОВАНОСКИ -советничко прашање:**

Ама сега гледај тука кршиш процедура што цело време ми се уфрлуваш во збор не можам да го докажам прашањево. И зато иди конфузија и зато иди расправија за ништо. Значи дај го завршам прашањето. Зошто не беа викнати лицата на МВР за безбедноста на Прилеп за 2022ра на последната седница на 29 декември 2022ра што беше роденден мој по некој случај. Наше е да ги викниме, а нивно е дали ќе дојде или не. Нивно е дали има подготвен извештај или не. Беа викани на последниот, на вториот квартал, неколку пати не идеа и после престанавме да се клава точка на дневен ред за безбедност на Прилеп. Едноставно не се клаваше точка на дневен ред. Тука мене ми е прашањето, зошто не се клаваше точка на дневен ред. Оправдувањето Ваше ќе биди абе не ида, абе наше е да ги викниме бе, ќе дојда милум или силум ко ќе му дожежи под та\*\*ото. Затоа што Вас Ви дожежа шо дојде Оливер Спасоски бе чоече. Оливер Спасоски ќе биди сменет иначе за брзо, зато шо... кадар неспособен. То е.

**ДЕЈАН ПРОДАНОСКИ:**

Се надевам дека службиве разбраа во кој дел јас ја прекршив процедурата, пошто тие се правници, јас не сум. Добро.

Дали некој се јавува за збор по однос на овие две точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Статутарна Одлука за изменување на Статутот на Општина Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови и 1 глас ВОЗДРЖАН, Статутарната одлуката е усвоена.

Кој е "ЗА" усвојување на Правилник по Статутарна одлука за организирање и одржување на јавни трибини, анкети, предлози и форуми на заедницата во ЕЛС -Општина Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови и 1 глас ВОЗДРЖАН, Правилникот е усвоен.

По **3тата, 4тата, 5тата и 6тата** точка од дневниот ред:

-Одлука за усвојување на Квартален извештај за извршување на Буџетот на Општина Прилеп, за четврт квартал од 2022 година.

-Годишна сметка на Буџетот на Општина Прилеп за 2022 година.

-Годишен извештај на Општина Прилеп за 2022 година.

-Одлука за проширување на средствата на Буџетот на ЕЛС Општина Прилеп, за 2023 година.

Пред да отворам претрес ја повикувам претседателката на Комисија за финансирање и буџет, г-ѓа Ирена Стерјовска Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Почитувани колеги советници, Комисијата за финанасирање и буџет како што спомнав претходно на 14.03. одржа седница на која што на дневен ред беа разгледани и точките: предлог -одлука за усвојување на квартален извештај за извршување на Буџетот на Општина Прилеп за четврт квартал од 2022 година, предлог -годишна сметка на Буџетот на Општина Прилеп за 2022 година, предлог- годишен извештај на Општина Прилеп за 2022 година, предлог -одлука за проширување на средствата на Буџетот на Општина Прилеп за 2023 година и предлог -одлука за давање согласност на... добро, во ред, ова е за во наредно разгледување. И предлагаме овие точки денес Советот да ги усвои.

Благодарам.

**ДЕЈАН ПРОДАНОСКИ:**

Ви благодарам.

Отворам претрес по овие точки. Дали некој се јавува за збор?

Повелете г-дине Китаноски.

**АЛЕКСАНДАР КИТАНОСКИ:**

Почитувани колеги советници, поминаа повеќе од 500 денови од градоначалничкиот мандат, а Прилеп и Македонија дефинитивно го имаат најнеспособниот Градоначалник. Во изминатата година како локална власт потрошивте повеќе од 21 милион евра. Да се запрашаме, дали почитуваниот Градоначалник ги подобри условите за живот на прилепчани во изминатата година, дали добиваат побрзи, понавремени услуги од општинската администрација и дали го направи оваа локална власт нашиот град поубав во споредба пред 500 денови. Најчесто спомнувани се од страна на Градоначалникот се зборовите почнуваме да проектираме, продолжуваме, продолжуваме да проектираме, времето кое го чекаме ќе дојди, а сега ќе биди , а утре ќе биди, на пролет градежна офанзива и така повеќе помина, и така повеќе од третина од мандатот, односно повеќе од 500 денови градоначалнички мандат.

За што потрошивте 21 милион евра? За кои проекти, проекти кои никаде ги нема. На што ги потрошивте парите од граѓаните? Нема ништо од Вашите предизборни слогани, -почнуваме веднаш, -го подобруваме квалитетот на животот во Прилеп, а имавте и слоган во кампањата од октомври месец 2021ва година -работиме веднаш. А за повеќе од третина мандат како што спомнувам за жал немате ни реализирано ниту едно од предизборните ветувања. Нема ниту монтажни катни гаражи, не три, нема ниту една. Нема кружни текови. Како беа оние проектите "Табана","Тинекс", нова автобуска. Ја нема и градежната офанзива за реконструкција и рехабилитација на улиците. Нема субвенции за инвертери, нема бесплатен оброк за учениците од 4то одделение, како што претходно и зборував. Имавте и ветување за инфраструктурно дооуредување на индустриските зони во Прилеп со цел забрзан локален економски развој на општината, тоа е кај "Металец Прилеп" 2, "Сточно пазариште". Ова е од Вашата програма. Вие почитуван Градоначалник, шајка не ставивте, а не да доуредите индустриски зони. Знаете колку се далеку овие вакви проекти за ваква локална власт?

Во минатата година со Буџетот асфалтиравте улици во должина од помалку од 2км. Жално и срамно. Е сега со овој ладниот асфалт пред некој месец не знам колку асфалтиравте, колку ударни дупки, ама испадна за жал дека направивте циркузијада, покажувајќи ја Вашата безидејност. Вие раководите со општина и трошите 21 милион евра во една година, а зборувате за 5 вреќи ладен асфалт и 10 ударни дупки. Станавме подсмев за цела Македонија со ваквите глупости. И навистина не знам кој Ви ги дава овие идеи за да ги промовирате дека ќе ги реализирате. А кога сме околу асфалтот немате асфалтирано во година и пол колку што дозволивте на некои бизнис профитери за само 3 месеци во месец декември, да ги ископаат улиците во должина од 4км од трафостаницата кај "Автомото сојузот" низ градското подрачје, па према касарните. Надзор имате почитуван Градоначалник? Кога ќе бидат вратени улиците во првобитната состојба? Граѓаните бараат одговор за овој ршум што го направивте. Верувајте, не можат да влезат во сопствените дворови. Не е одговор, на претходната седница оној кој што ми го дадовте дека и Вие не знаевте, и кај Вас дека во соседството се копало како што одговоривте тогаш. Немојте Ве замолувам со вакви изјави. Прв човек сте на градот, Вие сте Градоначалник, одговорноста е Ваша и на оние кои издале одобрение за градба за оваа работа.

Разгледувајќи ја завршната сметка може да се каже дека блок дотациите од централната власт се на историски највисоко ниво. Во тој дел Ве замолувам да не се жалите дека немате поддршка од централната власт како така исто така и јавните претпријатија. Џабе Ви се жалопојките дека централната власт не ја поддржува Општина Прилеп. Но ќе се запрашаме колку Ве бидува Вас, како локална власт да ги реализирате проектите кои се одобрени со средства од централната власт или поради Вашата безидејност и неработење секогаш оправдување ќе Ви биди дека некој Ви прави опструкција. Во делот на капиталните расходи, разгледувајќи ја завршната сметка може да се види дека се реализирани во износ од 119 милиони денари. А во однос на вкупно реализираните расходи од Буџетот за 2022 година, тоа во проценти се 27,81%. Да не беа исплатите од скоро 40 милиони денари за реализираниот проект Градинката, обврска како рата по склучен договор, овој износ на капитални расходи навистина за жал ќе беше на најниско ниво.

Во делот на инвестициите во образованието, односно капиталните расходи за 2022 година од блок дотациите се реализирани замислете само 20,6 милиони денари или само 49% од планираните 41 милион денари. Повторувам само 49%. Во основното образование реализирани се капитални расходи од 11, 3 милиони денари, а во средното 8,3 милиони денари. Катастрофа. Освен аферите за жал, во средното образование и неодговорноста и недомаќинското работење, напоменувам на дел од директорите од основните и средните училишта, ништо не се случува за подобрување на воспитно -образовниот процес и подобрување на условите за работа на училиштата.

Покрај тоа што изминатата година не реализиравте ниту еден проект, Вие не можите да ги одржувате и реализираните проекти, оние кои што ги добивте, за кои што имате обврска да се грижите како локална власт. Да спомнам само еден проект, проектот Нови авантури, нови можности кај Вештачкото езеро. Жално е за тој проект во каква состојба е сега поради Вашата негрижа. Секако за овој проект грижата не е само Ваша, одговорноста е и кај директорот на ЈКП "Комуналец".

Новина, а веројатно и честитка до граѓаните за оваа година ќе им биде и повисокиот данок на имот кој што ќе треба да го платат, а минатата година ги израдувавте нашите сограѓани со енормно повисоки сметки за комуналните услуги за 67%. Ова не е од Вашата програма. Она што е во Вашата програма во овие 500 денови, ништо нема.

Од завршната сметка највпечатливо е дека ставките во Буџетот за тековни расходи, договорни услуги и привремени вработувања се искористени до максимум. Тука се посветивте домаќински и одговорно. Дури ребаланс носевме, одлуки за пренамени на средства, додека не се потрошија тие 300.000 евра за привремени вработувања и договори за дело. Кое фајде од тоа јас не знам. Ни се подобрија услугите на граѓаните, нити имаме поефикасна администрација.

Пред 2, 3 месеци почитуван Градоначалник, ова е доста битна работа, се обидовте апансас без широка јавна расправа, дебата во која ќе биде вклучена пошироката јавност, бизнис секторот од нашиот град, на седница на Совет да помини одлука со која град Прилеп ќе издаде обврзница и ќе се задолжи со 5 милиони евра. Ниту Вие на чисто имате визија за кои проекти ќе се задолжувате, динамиката, кога ќе ги реализирате, а за уште некој месец плус и ќе го преполовите мандатот. Па сте решиле нашите сограѓани да ги задолжите со 5 милиони евра, како што планирате. Неспособноста, а посебно ненаменски трошењето на парите на граѓаните со ваква локална власт и со вакво менаџирање ќе ја донесат Општина Прилеп пред банкрот.

Завршувам, уште една минута се извинувам.

Почитувани, почитуван Градоначалник, 2021ва година замина, третина од Вашиот мандат замина, 21 милион евра потроши оваа локална власт, назад враќање нема. Засучете ги ракавите и оваа 2023та година барем нешто сработете во интерес на граѓаните. Во Вашата кампања од 2021 година, кога го добивте мандатот од жителите на општина Прилеп, имавте и еден слоган, - и Вам Ви е доста од лошото владеење на градот. Со тој слоган настапивте пред граѓаните. Сега сме март 2023та година и навистина испадна дека тој слоган е на место. На прилепчани им е доста од Вашето лошо владеење со градот, на прилепчани им е доста од Вашата безидејност и Вашето неработење.

Ви благодарам.

**ДЕЈАН ПРОДАНОСКИ:**

Ви благодарам.

Повелете Градоначалник.

**БОРЧЕ ЈОВЧЕСКИ -Градоначалник:**

Почитуван Александар Китаноски, советник, а се надевам дека ќе ме слушните и другите советници се разбира во салата. Слушнете добро, Ве молам. Ќе Ви го дадам ова копирано на секој советник. Почитуван Градоначалник, во 2022ра година, Програмата за развој на Обединетите нации, УНДП спроведе темелно истражување и анализа на тема финансико управување на локално ниво насочено кон граѓаните. Пристап заснован врз податоци за позитивно отстапување. Во истражувањето беа прифатени сите 80 општини од Р. Македонија и градот Скопје. Се надевам добро ме слушате Александар. Целта на истражувањето беше да се пронајдат позитивните примери за управувањето со јавните финансии на локално ниво, пред сè насочено кон граѓаните и нивното учество. Анализата покажа позитивни примери во 10 општини кои имаат добро финансиско работење редовно сервисирање на превземените обврски, партиципативно буџетирање, родовно сензитивно буџетирање, ниско задолжување, одлична комуникација со невладиниот и бизнис секторот и високо ниво на реализација на Буџетот. Вашата општина беше индентификувана како една од десетте општини кои се позитивен пример за финансиско работење по мерка за граѓаните. Вам и на вработените во Вашата општина Ви благодариме за дадениот придонес во реализирањето на ова истражување. Ви честитаме за досегашните напори за добар финансиски менаџмент и Ве охрабруваме да продолжите со Вашите добри практики. Истражувањето е достапно на македонски, албански, англиски јазик на следниот линк. Ќе Ви го доставиме линкот. Со цел да го промовираме Вашиот позитивен пример и да инспирираме други општини на добри практики Ве охрабруваме да ја споделите веста на Вашите канали за комуникација со граѓаните. Публикацијата содржи чекори за подобрување на практиките кај општините. Со почит.

Ова не го напишав јас, г-дине Александар Китаноски, и навистина со гордост ова го објабвувам, ова стаса вчера, значи џабе Ви е сето дефокусирање на неспособноста на централната власт. Верувајте ова го објавува невладина организација, Програма за развој на Обединетите нации, не е ... имате нешто против забелешката нивна? Слободно кажете. Нема збор.

Обраќајќи се Вас, во својство на извршител на Буџетот, сакам да потенцирам дека со извршување на 1.287.000.000 денари приходи во консолидираниот баланс на приходи на Буџетот за 2022 година, преставува 83,25% од проектираните 1.546.000.000 денари. Можеме да бидиме задоволни. Во буџетската 2022ра година на сметките на консилидираниот буџет вклучувајќи ги сметките на основниот буџет, буџетот од дотации, буџетот од самофинансирачки активности и буџетот од донации на 31.12.2022 година состојбата на слободните парични средства изнесувала 109,5 милиони денари. Сакам да нагласам дека со реализација на 437 милиони денари приходи на основниот буџет, не сметајќи го пренесениот вишок на приходи од 2021 година во износ од 12,6 милиони денари, можеме да бидиме релативно задоволни од причини што остварените приходи во 2022 година во споредба со 2021 година, зголемени се за 35,3 милиони денари. Охрабрувачки е фактот што ова зголемување на остварено кај даночните приходи што се должи на напорите на општинската администрација, посебно овде ќе го нагласам остварувањето кај надоместокот за уредување на градежното земјиште во износ од 29,9 милиони денари. Посебно ќе нагласам остварувањето на даночните приходи во износ од 234, 6 милиони денари. Капиталните приходи во износ од 71,4 милиони денари. Трансферите и донациите во износ од 123 милиони денари. Показателите од билансот на состојбата на буџетската сметка ја покажуваат следнава состојба, заклучно со 31.12.2022 година вкупната актива на буџетската сметка изнесува 168 милиони денари. Од посебно значење за нас е структурата на вкупната актива во која годишните средства учествуваат со 21,5 милиони денари. Побарувањата од корисници на буџетот се во износ 146 милиони денари. Најголемо е учеството на побарувањата по основ на облог од данок на имот од физички и правни лица во износ од 43,8 милиони, облог од комунална такса за фирмирана во износ од 48,7 милиони денари, побарувања по основ на јавна чистота во износ 21,2 милиони денари. Побарувања по основ на комунална такса за користење на пракинг во износ од 5,6 милиони, побарувања по основ на закупнини на општински имот во износ од 1,6 милиони денари. Побарувања по основ на договорни казни за ненавремено пресметување на градежна дозвола во износ од 1,8 милиони денари. И понатаму најнеатрактивниот дел од активата на Буџетот се сомнителните и спорните побарувања од данок на имот од физички лица во износ од 8,8 милиони денари, и од данок на имот од правни лица во износ од 2,9 милиони денари. Вкупните обврски кон добавувачите на основниот буџет за 2022 година со состојба на 31.12. се во износ од 129 милиони денари, од кои најголемиот дел во износ од 91,5 милиони денари се однесуваат кон доверителот "Стентон" градба за изградба на Детската градинка во населба Точила. Притоа да нагласам дека во текот на 2022ра година по овој основ исплатени се 37 милиони денари, а крајниот рок за исплата на обврските е 30 март 2024та и стојам зад тоа дека навреме ќе бидат исплатени. Обврските кон добавувачите на Буџетот од дотации преку кого се финанасираат основното образование, средното образование изнесуваат 11.2 милиони денари, а слободните парични средства изнесуваат 61 милион денари. Обврските кон добавувачите на Буџетот од самофинансирачки активности кои ги остваруваат основното образование и средното образование, од давање на услуги и дополнителни активности изнесуваат 0,4 милиони денари. А слободните парични средства на сметките за самофинансирање изнесуваат 14,7 милиони денари. Буџетот на донации со состојба на 31 декември за 2022ра година има обврски кон добавувачи во износ 4,8 милиони денари. Слободните парични средства на сметките преку кои ги реализираат планираните проекти се во износ од 11, 2 милиони денари. Извршувањето на расходите на консолидираниот биланс на буџетот за 2022 година беше во износ од 1.288.000.000 денари. Сакам да потенцирам дека во 2022ра година која беше година на енергетска криза реализирани се 119,6 милиони денари капитални расходи. Тука пред се мислам на изградба на Детската градинка во населба Точила за што се исплатени тие 37 милиони денари. Изградба, реконструкција и рехабилитација на голем број на улици и локални патишта во градот и населените места за што беа инвестирани 46,7 милиони денари. За изградба на системи за водоснабдување, завршни работи на проектот "Пашоски ливади" инвестиравме 10,5 милиони денари. За изградба реконструкција, одржување на јавното осветлување беа реализирани 5,8 милиони денари. Колкав беше обемот на енергетската криза ќе го истакнам само податокот дека за потрошена електрична енергија за јавното осветлување и за осветлување и загревање на објектите во 2022 година исплатени се 54,1 милиони денари.

 За споредба во 2021 година за истата намена исплатени се 19,8 милиони денари. Мислам дека има голема разлика Китаноски. И покрај сите предизвици на Буџетот, Општина Прилеп редовно ги сервисираше превземените обврски и притоа не дозволи сметката на Буџетот да биде блокирана од страна на доверителите.

Во 2022 година направени се инфраструктурни зафати во основното образование, на училишните згради и спортските објекти. Во основното образование инвестиравме 11,4 милиони денари.

И покрај ограничените финансиски ресурси не го заборавивме и средното образование каде за одржување на објектите и опремата како и подобрување на условите за обавување на дејноста вложивме 8,3 милиони денари.

Вложувавме во поддршка на културата, на културните манифестации, спортот, спортските клубови и спортските здруженија, невладините организации и здруженија на граѓани за чија намена беа потрошени 9,8 милиони денари.

Со 86,9 милиони денари во текот на 2020 година континуирано се финансираат Годишните оперативни планови и дополнителни 19,38 милиони денари за субвенционирање на Годишните инвестициони програми на јавните комунални претпријатија, тука се "Комуналец", ЈКП "Водовод и канализација", ЈП за ПУП, со што граѓаните добиваат квалитетни комунални услуги, а јавните комунални претпријатија ја задржаа својата финансиска стабилност и ликвидност.

А во врска со капиталните проекти кои што рековте дека Општината дополнително би се задолжила, зарем не е срамота во ова време централната власт да заборави на нас и на нашите капитални проекти. Зарем мислите дека овие 4 години на мандат мој и на локалнава самоуправа, благодарение се разбира со помош на Советот на Општина Прилеп, ние треба да заборавиме голем број на капитални проекти. Задолжувањето не е ништо ново. Владата се задолжува со еврообврзници, тоа го прескокнувате или не сакате да го кажите сега? Не е срамота да го кажите задолжувањето на нашата општина со средства кои што граѓаните ќе ги увидат тие капитали. А мандатот не е, г-дине мандатот сè уште не е поминат, за жал.

Ви благодарам.

**ДЕЈАН ПРОДАНОСКИ:**

Да не дофрлате од место, Ве молам.

**БОРЧЕ ЈОВЧЕСКИ -Градоначалник:**

Се извинувам, извештајот од УНДП ќе Ви го доставам на сите. Не е измислица ова е испратено на нашата меил.

Благодарам.

**ДЕЈАН ПРОДАНОСКИ:**

Ви благодарам. Повелете реплика.

**АЛЕКСАНДАР КИТАНОСКИ:**

Да почниме прво околу поддршката од централната власт. За 30тина дена ул. "Леце Котески" најверојатно ќе започни да се реализира. Колкав е износот почитуван Градоначалник кој што го има Министерството за транспорт за реконструкција на влезот од Крушево за ул. "Леце Котески". 1.200.000 евра. 1.200.000 евра.

Околу извештајот од УНДП респект. Го почитувам. Ама на граѓаните знаете што им треба? На граѓаните им треба да ги реализирате Вашите ветувања. Верувајте дека тој извештај за домаќинско, финансиско работење, вакво, такво, ништо не им значи на прилепчани. На прилепчани ова им е битно. Во изминатата година е нула. Нула. Нула реализирани проекти. Еве колку имате во минатата година, во овој Вашиов извештај, 365 дена кои што носат иднина. Во изминатата година патна инфраструктура, "Киро Пајмакоски" 140 метри, "Браќа Ламески" дел 80 метри, "11 октомври" крак 100 метра, 160, "Мирче Ацев" 300 метри, "Драган Димески" 90 метри... да ги читам сите? "Кеј 19ти септември" 100 метра. Ништо Градоначалник. 2 км. Нула сработени проекти. Не му е битен тој извештај на граѓаните. Верувајте, тие сакаат оваа Програма да ја реализирате. Во нејзе пишува -гарантираме за Прилеп. 500 дена, да читам од нејзе треба? Бесплатен...прво пак, еве го исто цел ден вергламе денеска, бесплатен оброк за секој ученик, детски градинки за вкупно 500 деца, комплетна реконструкција на влезовите на градот, промена на режимот, катни гаражи, доизградба на кружни текови, кружен тек "Табана", уредување на речно корито, користење на обновливи извори на енергија, монтажни катни гаражи помеѓу општинска зграда и пошта, доизградба на плоштад "Методија Андонов- Ченто", реконструкција на уништени паркови. Ништо нема од тоа. Субвенции за клима уреди, ги чкрапнавте и тие, нема за граѓаните. Изградба на парк за миленици, реконструкција на стара градска чаршија. Овие топ три проекти што беа во првите 100 дена да не ни ги читам. Ништо Градоначалник. Поминаа 500 денови од ова Вашево ветување ништо не реализиравте. А тоа секоја чест за УНДП и за извештајот, ќе го видам. Ама верувајте тоа не значи ништо на граѓаните. Граѓаните сакаат да живеат во поубав Прилеп.

Ви благодарам.

**ДЕЈАН ПРОДАНОСКИ:**

Благодарам.

Повелете.

**БОРЧЕ ЈОВЧЕСКИ -Градоначалник:**

Убаво сте одброиле, 500 дена на локална самоуправа со овој мандат. А дали знаете за прошлата 2022ра реализација со помошта што викате од централната власт за "Леце Котески". Дај Ве замолувам координирајте се пред ваква седница со пратеникот Миле Талески, кој што на...

**ДЕЈАН ПРОДАНОСКИ:**

Ве молам не дофрлајте од место.

**БОРЧЕ ЈОВЧЕСКИ -Градоначалник:**

Ислушајте ме зборувам за "Леце Котески". Значи за "Леце Котески" кој што кажува дека Локалната самоуправа и Градоначалникот Борче Јовчески не можел да го предаде проектот или го враќале, му го враќале проектот. Знаете кога требаше да започни тој фамозен влез на градот Прилеп? 2022ра, почетокот на 2022ра. Сè уште не е започнат. Значи 2022ра година јас, Александар Китаноски, би рекол нула помош од централната власт. Не е ни започнат да се реализира. Знаете колку пати јас лично одев во Битола на сообраќајниот инспектор да му уочам каде се забелешките? Јас лично. И уште 5, 6 пати во Министерство за транспорт и врски. Јас колку што се залагав за тој проект да стартува, сигурно во име на граѓаните на градот Прилеп, ретко кој од Вас го следеше тоа. Ако имате информација...

**ДЕЈАН ПРОДАНОСКИ:**

Ве молам не дофрлајте.

**БОРЧЕ ЈОВЧЕСКИ -Градоначалник:**

5,6 пати е враќан на ревизија. А парите се обезбедени од Светска банка. Ве молам. Секогаш кога коментираме треба да тргниме од тоа самокритика. Да.

Ви благодарам. Ова должен бев да кажам за влезот "Леце Котески".

**ДЕЈАН ПРОДАНОСКИ:**

Ви благодарам.

Повелете за збор, имате право.

**МОНИКА ГРАШЕСКА ИЛИЕСКА:**

Се јавувам за збор во врска со точката за Годишниот извештај на Општина Прилеп за 2022ра година. Или поточно станува збор за околу 21 милиони евра пари од граѓаните потрошени од Општината за период од една година. На почетокот кога се спремав за оваа точка и пробував да се сетам што е големо, маркантно, препознатливо направено во општината во 2022ра година, се сепнав и со доза на неверување сфатив дека немате таков голем битен проект. Размислив добро и освен ул. "Борка Талески", која патем ја направивте со безброј одложувања, во 2022ра година нема ништо. Празен, но прескап од од 21 милион евра пари на граѓаните.

Прво би почнала со општинската зграда каде Вие сте веќе една и пол година и каде освен силно нарушени меѓучовечки односи, не можи ништо добро да се кажи. Полош амбиент вработените велат немало. Но има инсталирано од Вас паралелна администрција, луѓе вработени по Ваш вкус кои граѓаните ги чинат 300.000 евра. Немајќи повеќе трпение за оние кои Ве критикуваат отворено, сте почнале да ги разместувате за Вас неподобните вработени и при тоа само покажувате немоќ. Во 2022ра година, ја одбележавте како година кога како Општина немаше секретар која е една од најбитните функции во Општината. Некој кој треба да биди до Вас, некој кој треба да Ве води, надополнува, да бидете тандем, да бидете столбови на Општината, а Вие таков човек немавте или имавте еден со кого со месеци не сте разговарале. Вие всушност сте играч без тим, а таков играч не може да испорача резултати. Или во тимот имате еден директор на ЈКП кое за прв пат ќе пријави загуба, негативен финансиски извештај, и кое Ви служи за вдомување на партиските луѓе. Тоа е "Водовод", каде Вие не само што го прекршивте ветување за пониска сметка за струја, донесовте одлука за покачување, кое за среќа беше стопирано , зошто ова претпријатие почна да користи субвенционирана сметка за струја, па моравте да се повлечите. Во тимот имате и директор кој во првите месеци од своето назначување си ја покачи платата на 1.000 евра, па под притисок на јавноста мораше истиот да ретерира и невешто да се правда и повлекува. Имате и директор на ЈКП "Комуналец" со кој градот ниту е почист, ниту е позелен, туку е полн со бездомни кучина по улици, преполни контенјери, запоставен парк на езерото, а најпосетено од граѓаните, нималку хортикултурно уредување и притоа примате награда за најзелен град ама за 2021 година, а не за 2022ра. Се сликате со кантичина за отпад и тоа го прикажувате како успех и неброено пати се споделува на фејсбук 10 канти за отпад. Директор каде еден од неговите вработени во летен период работи како келнер во Хрватска. И кога сето ова ќе се склопи јасно е зошто сте толку неуспешен Градоначалник. Кога зборуваме за Годишниот извештај на Општината не може, а да не зборуваме до каде сте со исполнувањата на Вашите ветувања кон граѓаните или поточно што сработивте со 21 милион евра минатата година. И одговорот е ништо. Џабе Ви се ловориките од тој извештај што ни го читате. Нема ни почеток ни третина или цел проект завршен, било да е катна гаража, кружен тек, влез во градот, помош за спортски клубови како што заслужуваат. Организиравте Пивофест со најслаба посетеност и најслаба програма од кога постои. Низа други ветувања, а веќе сте 500 дена локална власт. Минатата година асфалтиравте 2 км улица, само 2 и притоа во Развојната програма за 2023та година ставивте офанзива во асфалтирањето. Не знам кој ќе Ви поверува. Еве 3 месеци од новата година се што видовме беше пародијата наречена ладен асфалт, каде 5 луѓе внимателно гледаат каде еден потполнува дупка со вреќа ладен асфалт. И би било смешно, но никако не е. Затоа што станува збор за лошо менаџирање на парите на граѓаните. И да спомнам дека мене лично, а и на многу граѓани ни е се потешко да ги гледаме видеата, сликите, каде покажувате како работите, како се грижите за општината, а притоа станува збор за банални работи и создавате чувство на резигнација и апатија. Чувство дека со Вас не можи ништо подобро да биди.

Не знам дали да Ве прашам што се случува со водоводот во Канатларци? Беше во минатата Развојна програма, го вклучивте во оваа. Воопшто не е почнат. А треба да кажиме дека во оваа 2022ра година Ви беше со добра стартна позиција, година со најмногу блок дотации, субвенционирана струја во последните неколку месеци за Водовод и училиштата и плус проекти кои беа готови со веќе обезбедени пари и Вие само требаше да ги дозавршите во смисла на проектна документација и она што фали да се дозаврши. И овде би запрела, па што ако сте биле 5,6 пати во Министерство за транспорт и врски, како да сте биле 5 илијади пати. Е до тој степен го дујате. Нешто што фали, како ограда во Градинка, како да фалеше кровот и ако истите ги направевте немаше да се има ова чувство на рамна линија на апатија, на немање на ниеден виден проект. Сепак ќе беше убаво да се види ул. "Леце Котески" направена. Еве ќе почни за еден месец или да се види водоводот во манстирот Трескавец или да ги искористевте парите за гимназијата "Мирче Ацев". Вие цела година се правдате колку сте имале пречки, колку било тешко, невозможно и ништо од ова не направивте. Но сето ова е најмногу заради Вашата некадреност, неспособност и немање никакви менаџерски способности. И Градоначалник овде Ви се обраќам како на функција, а не како на личност, не како на човек и не како на доктор Борче Јовчески, туку Ви се обраќам на Вашата функција, да нема недоразбирање. И морам да спомнам тука еден парадокс, требаше да дојдите Вие на власт за да сфатиме колку многу е сработено од претходната власт, која беше само 4 години од кои 1 и пол година беше комплетен лок даун заради ковид кризата и кога поради почетокот на економската криза во лоши услови, сепак се направи бул. "Гоце Делчев", се реновираше стадионот, градинка се почна, скоро готова Ви се предаде, спортска сала се направи во ОУ "Кире Гаврилоски", се направи Паркот на езерото, училишта се реновираа, градинки и безброј други проекти. Е сега колеги советници од Вмро сакам да Ве прашам, како ќе го браните овој Годишен извештај, како ќе му кажите на граѓаните за што ги потрошивте 21 милион евра. За нови врати од тоалети во основно училиште, за нови табли, за вреќа ладен асфалт? Тоа се тековни одржувања, не се капитални проекти, не се инвестиции, не се подобри услови за живот. Како и да е, граѓаните реално знаат колку е сработено. Ниту ние можи да Ви одземиме, ниту Вие да додадете. Толку е очигледно за жал.

Ви благодарам.

**ДЕЈАН ПРОДАНОСКИ:**

Ви благодарам.

Повелете реплика.

**ИВАН ЈОВАНОСКИ:**

И сега ќе Ве замолам да не се прекинува снимкава пред да речите ја прекинувам седницава за пауза, затоа што не знам зошто шо го кажувам нештово толку Ве боли. Спомнавте пречки, и Вие и Китаноски, пречки, кочење на Општинава, да нормално, пречки кочење на Општинава. Од кого? Кој е на власт во Вашава Република Северна Македонија? Вие сте на власт, а уствари кој е на власт? Не Ви е јасно кој е на власт и зошто му е битно Прилеп да биди потонат, да го тона и буквално цела Пелагонија да биди како слепо црево скината. Епа малце помислете се, а таа паралелна администрација што ја повторувате 15 пати, таа паралелна администрација е Ваша. Тие луѓе се Ваши и се наместени од еден претходен Градоначалник што Ви беше како крвен опомент на Вашава партија. Така да, планско кочење ова е на Општинава. А сите се истура знајш како? Народов нема некоја чиста слика како функционира една Општина. Мисла дека Градоначалникот сечи, суди, што сака прај. Овде се прај то што треба да се прај, а овде се прај то што треба, што не треба да се прај.

Добив јас дури денеска од службите, не знам кој служби овдека, само за Иван пишува, и се потпишани Марија Мораво, Тања Попоска и Бранко Нешкоски. Јас прашав уште кога беше то, некој си ноември не ми текнува, што се дешава со... шо е прекопан цел град? Значи од станицава, трафостаницава што е кај, покрај автопат, па до Дабница онаму. Јас дури сега го добив одговоров, одобрение за градење -му се одобрува тра лала, кабелски вод низ Прилеп, Дабница -Присад. Нисконаполна линија 110 киловолти. 110 киловолти како прво не е нисконаполна. Како прво не се 110 киловолти, туку се 5 кабли по 110 киловолти. Или вака...некако посликовито кажано гладниве деловоди ко чепорошка шо се на Селечка што носа струја за Скопје е такви имаме сега под земја пикнати што носат струја за наводно некој си рудник. А тој рудник и тие рудници таму си имаат доволно струи и имаат приклучок на 110 киловолтна централа. Овдека пишува дека инвеститор е Евн. Евн...јас имам дата база од 2022 година за сите трансакции на Прилеп. Евн нема доставено ни денар до Прилеп, туку само Прилеп има трошоци кон Евн, значи тука мене не ми е јасно. И околу Буџетов тука е многу сумливо затоа што не се усогласува бројкиве што ни се нас даени да ги гласам овде како наштимана табела, а бројкиве што се реални, значи реални. Конто картица број на трансакција, трансакциона сметка, од кого до кого. Испаѓа дека Општинава Прилеп има расходи, т.е. расходи фрлени пари 354.780.504 денари во 2022ра година и се направени 2.784 трансакции од кои најголемата трансакција е за "Стентон" градба, две трансакции. Едната 11 милиони денари, другата 6 милиони денари за таа фамозна градинка. А поголемиве работи значи околу Евн за нестандарниот приклучок, Општинава има трошок направено од 1.800.000 денари. За што, не знам, а и овдека пишува дека Евн таа сама треба да си ги санира проблемите, дефектите низ копањето на Прилеп и да биди вратен во првобитна состојба, а не е то така. Плус не е само еден вод од 110киловолти, зошто не се спонати овдека подземно што се клаени 3 оптички кабли, секој кабел има сноб од 20 оптики по 1 гигабит. Е сега сфатете тоа за што е. Зошто имаше како разделник на овие подземни инфраструктури пред касарна, пред и тој фамозен Икт центар што не работи, нема ни да работи и понатаму продолжи само чисто формално се ископаа дупки се кладе некои кабли и се затрупаја. Ова не е за потребите на руднициве, ова е за потребите на сосема нешто друго. Малце вака логично кога Евн била инвеститор на инфраструктура? Никогаш. Ние молиме на улицава две години да ни смена гола жица, нема сменето. Овдека се спомнуваат број на парцели кои биле еве ископани во теков на градбава, а не се спомнати улициве што се ископани. Улициве дали се општински или спаѓаат под држава не знам. Кој треба да дај согласност дека некоја обична приватна фирма како Евн, исто како што е приватна фирма "Кабелнет", ништо поголема приватна фирма. Едноставно го прекопа цел град, улици се копаа, а тоа во ова одобрение не е. Кој даде одобрение не знам, јас праев муабет со надзорот, надзорот никогаш не беше на терен. И ми вика еве го одобрението, абе дај да го видам, не можи да го видиш. Еве ми го дадоја некако одобрениево после 3 месеци и овдека пишува изјава бр.371... не знам тралала 11.08.2022 и овдека е скријано имево на чоеков што има поддаено што е вработен во Електродистрибуција. А дали знаете дека ние како советници имаме документ со потпис од Градоначалникот, имаме достап, класифицирани приватни информации што не се јавни. Зошто е скријано имево овдека мене ме интересира, јас сакам имево да ми се дај сега. Овдека ќе Ве почекам надвор.

Овдека се дешава многу голем криминал. Иначе секој Сектор е кочен по еден, дали на Сектор урбанизам одговорнио или правнико, дали на Сектор финансии одговорнио или правникот, едноставно документ да стаса до Градоначалникот и да помини. 11 години, значи јас имам таков случај за "Маркова чешма" една викендица шо ја има дедо ми купено во 70ти. 11 години значи пред 11 години се доставени документи за легализација. Се чека само потпис од Божо, правникот на Сектор урабнизам. Не, се гина документи цело време, пред 6 месеци е поново поддаено, се видов со Божо ми рече нема проблем ова е сето чисто. Наредна седница ќе биди точка на дневен ред. На оваа седница не е точка на дневен ред. Пола Прилеп е заглавен што не можи да си легализира, а има платено. Кој кочи, една обично чоече што не клава потпис. Епа то чоече што не клава потпис треба да се брка. Ете то. Од правник до службеник долу, па ако му одговара нека седи долу. Ете то. Одвај го најдовме тој Божо, не можевме да го најдиме зато што не е на работа дојден. Знајте колку луѓе се заглавени со чисти документи за легализација, само се чека потпис од тој Божо и да појди сето да помини? Пола Прилеп. Е така е закочена Општинава. Во секој Сектор има по еден крлеж што кочи со еден обичен потпис, ама тие крлежи треба да се чистат со едно средство што паѓа корозивно.

**ДЕЈАН ПРОДАНОСКИ:**

Дали некој друг се јавува за збор по однос на овие точки.

Повелете г-дине Мариновски.

**НИКОЛЧЕ МАРИНОВСКИ:**

Благодарам Претседателе, почитуван Градоначалник бидејќи Вие сте предлагач на извештаите јас ќе се обраќам до Вас, верувам дека поголемиот дел од работите можеби и не Ви се познати, али ајде првин ќе започнам со она што му реплициравте на колегата Китаноски, бидејќи редовно ги сервисирате обврските, во К2 извештајот вели вака: јануари месец Општина Прилеп, обврски над 60 дена 14 милиони денари, декември 2022 година 100 милиони и нешто таму денари. Така да,... не, не, 129 се вкупните. Зборувам за обврски над 60 дена. Тоа значи дека и баш редовно и не ги сервисирате обврските, али во ред имате одговор. Бидејќи валјда Ви е овдека многу и градинката али небитно. Во делот на задолжувањето и она што го кажувате да се задолжи Општина и да се задолжува држава е различно. Државата не можи да банкротира, Општината можи. Така да, премногу внимателно сега то не е точка на дневен ред, ама бидејќи еднаш добивме материјали, јас тогаш ќе зборувам по тоа прашање. Сега да се навратам на она што сакав по овие точки да зборувам. Значи ние денеска на оваа седница, уствари при завршувањето на 2022ра година, кога беше... на последната седница од 2022ра година јас замолив да овој куклен театар овдека кој се игра овдека во ова собрание да прекини и да работи во интерес на граѓаните. И сега повторно денеска имаме еден вид театарска претстава, ќе Ви кажам зошто. Затоа што завршните сметки се веќе поднесени во Централен регистар, јас не знам што усвојуваме денеска,искрено кажано. Во ред е, треба законски така и да биди, али завршените сметки се поднесени. На оваа седница добивме годишна сметка со текст од 3 страници. Овие се тие трите страници што ни ги испративте. Приходи, расходи... Те замолувам.

**ДЕЈАН ПРОДАНОСКИ:**

Ве молам од место да не дофрлате.

**НИКОЛЧЕ МАРИНОВСКИ:**

Значи три страници имаме. Приходи, расходи и толку. Образложение за целокупното работење на Буџетот имаме за 5 страници, кои во основа ова образложение и не мора ни да го пишуваат доволно е на овие два извештаи за вкупни приходи и расходи да додат една табела десно и процентуално, бидејќи тоа е препрочитување на ставките. Процентуално ние можиме, ако на крајот на денот пуштете го во Exsel, ние ќе можиме да си ги препрочитаме овие работи. Добивме и Годишен извештај за 2022ра година пообемен и сега ме чуди до кога општинската администрација ќе прај технички грешки. На секоја страница горе пишува Годишен извештај за 2021 година. Мислам стварно не е во ред. Континуирано и понатаму во точките имаме уште една точка и таму истата работа. Со години ги грешаваме, цели години ги грешаваме. Не е во ред. Исто така и овој извештај не дава ништо поконкретно, исто препрочитување на бројките кои се дадени пак во овие два извештаи. Она што мене ми падна в очи е следново, најинтересниот дел, -табела за незатворени ставки по основ на легализација на дивоградби. Повеќе од 260 граѓани имате со име и презиме, ама и со матични броеви во тој извештај. Некој внимава на заштита на лични податоци овдека во оваа Општина? Лични податоци јас видов за вработен во Општина Прилеп. Прееска беше овдека, значи матични бореви. Видов за мојот вујко, видов за еден вработен во полиција кој случајно ми е пријател, исто видов, се извинувам Претседателе сега овој пат, исто видов можеби роднина на Претседателот на Совет. Ама тие може да бидат злоупотребени. Дали за интернет купување, дали за некои други работи. Значи тие може да бидат злоупотребени. Совет -да не му паѓа на никој на памет во оваа Општина да го достави тој извештај некаде, таков како што е со матични броеви. Истото се случува со спецификацијата за наплата на присилно туркање на објекти. Имате правни лица спомнувани, даночните бореви не се страшни, бидејќи на УЈП даночните пријави ги има. Ова е страшна работа. Спецификациите на закупнини на општински имот, исто така. Спецификација за побарување на комунали, исто така со матични броеви, имина и презимина. Доколку сака ова општинска администрација во целост да биди транспарентна во работата на Општината, треба со овие документи да ни доставува биланс на приходи и расходи по сметки, биланс на состојба по сметки, СПД рекапитулар, структура на приходи по дејности. Овие се документите кои ги доставувате во Централен регистар. Тука се гледа крвотокот на Општината, односно целокупното Ваше работење по ставки за која работа како се троши, како се работи итн. Со ова не шетате по тавани. Не дека не знајме да ги прочитаме.

Сега ќе продолжам со една мала дискусија по текстот на Годишната сметка, односно Годишниот извештај. Од извештајот на инспекторатот можеме да забележиме кај што е Блаже Димоски ракводител, има позитивна активност. Од извештајот на Одделението за ЛЕР можеме да видиме претежно активности поддржани или од странски невладини организации или од централна власт. Проекти бидејќи велите дека нула се, отворете го извештајот имате преку 20 од централна власт поддржани. Еве на пример, набавка на цистерна за перење на јавни површини поддржана од Биро за регионален развој при Министерство за локална самоуправа, набавка за возило за транспорт и опрема за заловување на бездомни кучина исто Биро за регионален развој. Награда за зелен Прилеп аплицирана од претходниот Градоначалник. Фамозната ул. "Леце Котески" финансирана од Министерството за транспорт и врски, која патем сеуште не ни е започната. Причините ги наведуваме секој различно. Голем број проекти претежно финансирани од Министерство за локална самоуправа или Биро за регионален развој. Од општински пари во овој извештај спомнато е од 1.500.000.000 буџет кој ние го имавме единствено собравме храброст да купиме таблети за децата ромчина 277.000 денари. Тоа е единствената инвестиција која Општината ја има направено и Вие ни ја прикажувате во тој Годишен извештај. За бројот на проекти на кои работи Одделението за ЛЕР имам пофални зборови, навистина обемна материја работат. Одделение за урбанизам, мала бројка на дадени дозволи за градби, што резултира за намалени приходи во Буџетот. Немаме финансирање на нов Генерален урбанистички план. Исто така немаме нови детални урбанистички планови. Јас се надевам во 2023та година дека на тоа ќе обратиме внимание. И еве и нешто друго да цитирам -вкупно наплатено во Одделение за управување, располагање, администрирање и евиденција на недвижен имот во сопственост на Општината за 2022ра година 4.533.806 денари. Ако продолжиме вака, уште потешко ќе Ви биди Градоначалник да ја раководите општината. Не би ги коментирал податоците на Противпожарната единица и на Градинките, имајќи во предвид дека за нив ќе добиеме други финансиски извештаи, така да тогаш ќе ги дискутираме. Од образложението на завршната сметка има една констатација која јас претходно Ви ја кажав, односно овдека на една од претходните говори и сега ќе ја цитирам со Вашите зборови во извештајот -Забележан е негативен тренд за реализација на приходите од облог на данок, на имот од правни лица, данок на промет и недвижности и права, комунална такса за користење на улици при регистрација на возила, комунална такса за користење на простор, пределовни простории за вршење дејност и надомест за одржување на јавна чистота. Ова што значи, -бидејќи е негативен трендот, она што Ви го кажував, осиромашени се или се потешко е работењето на приватниот сектор. Се потешко е работењето и тоа Ви го најавив да се припремате дека ќе имате намалени приходи и еве ги сами веќе ги констатирате. Истото ќе се случува се поинтензивно и од граѓаните. Поскапивме 67%, водата во ред се врати на претходната, ама сега имаше на една од седниците, добро што е повлечена точката и поскапување на комуналите за градење. Се надевам дека нема да дојди. Значи во економска криза ние му дадовме поскапување и еве Ви го ефектот. Ерозија на плаќањето. Исто текст од извештајот -капиталните приходи на основниот буџет се на половина од планираното, 51,49%. Во делот на капитални расходи имаме празно множество, освен ова улицава "Борка Талески", единствено забележителни расходи Ви се расходите т.н. не капитални, ама јас така ги нарекувам, бидејќи Вие инвестирате капитално во вработените во Општина Прилеп. 300.000 евра има потрошено на нови вработени во Општина Прилеп. За ова паралелнава администрација многу пати колешката ме прашува зошто ја нарекувате паралелна администрација, еве сега едно мало објаснување. На времето или пред 10 години или 15 не знам, мислам дека беше технички секретар Иван Гагчо го викаа, и кога доаѓаше Марјан Ристески за Градоначалник, Иван Гагачо си ги спрема работите и сака да си оди, да го напушти работното место мислејќи дека ќе биди променет од работната позиција. Реченицата на Градоначалникот Ристески била -Гагач јас во историјата на Прилеп нема да влезам со тоа што ќе го сменам Гагачо после 32 години работно искуство на технички секретар на Општина. Зошто го спомнувам ова? Многу чудно ми падна една работа? Што можеше да згреши Старото од портир за да биди пратен во Матично. Ни Сдсм не го промени од портир. Ова е само рефлексија на сите други разместувања кои ги имате Вие низ Општината, непотребни зборувам. Ама ко дојде и портирот да биди сменет, не ми баш таа работа... али ајде.

**ДЕЈАН ПРОДАНОСКИ:**

Ви благодарам.

**НИКОЛЧЕ МАРИНОВСКИ:**

Нема да должам повеќе, апелирам во иднина да ни бидат доставувани билансот на состојба, билансот на успех за да можиме точно да дискутираме. Вака само ќе си читаме бројки.

Благодарам.

**ДЕЈАН ПРОДАНОСКИ:**

Ви благодарам. Се извинувам заради техникава 10 минути пауза.

**=ПАУЗА**

**ДЕЈАН ПРОДАНОСКИ:**

Се извинувам за прекинот, ама техникава беше во прашање.

Дали некој друг се јавува за збор?

Повелете од Секторот за финансирање со некое објаснување најверојатно.

За збор.

**ДРАГЕ ЗВЕЗДАКОСКИ -Раководител на Сектор за финансиски прашања:**

Почитуван Претседателе, почитувани советници, почитуван Градоначалник, почитувани присутни раководители на општински институции. Ќе дадам едно... ќе напрам напор да одговорам на дел од прашањава на советнициве и ќе дадам еден осврт на најбитните точки од извршувањето на Буџетот, односно завршната сметка Годишниот извештај и четвртиот квартал за 2022ра година.

Реализацијата на приходите на консолидираниот буџет на Општина Прилеп за 2022ра година е во износ од 1.000.287.466 денари, односно 83,25%. Додека расходите се реализирани на 1.000.288.587 или 83,32%. Основниот буџет реализирал приходи од 437.953 или 72,40 од планираните 551.609. Реализирал расходи 430.126.000 или 77,98. Буџетот од дотации реализирал приходи од 788.083.000 денари, односно 91,77, реализирал расходи од 793.397 или 92,39. Буџетот од дотации, донации пардон, реализирал приходи од 21.546.000, а расходи 25.481.000 и самофинансирачкиот буџет кој што го реализираат единките корисници на буџетот има реализирано приходи од 39.822.000 или 45,42% од планираните 87.818.000 денари. Притоа, учеството на основниот буџет, тоа е многу битно, учеството на основниот буџет во вкупните приходи на консолидираниот буџет учествуваат со 34,02%. Значи можите да претпоставите од така проектираниот буџет колку на Општината и стојат на располагање пари за реализација на програмите и проектите на годишно ниво. Додека во расходниот дел учествуваат со 33,38%, додека учеството на приходите на буџетот од дотации во вкупните приходи на консолидираниот буџет учествуваат со 61,21%, а на расходната страна со 61,57. Учеството на приходите на буџетот од донации, учествуваат со симболични 1,67, додека кај расходната страна од 1,98. Буџетот од самофинансирачки активности во приходниот дел на консолидираниот буџет учествува со 3,10%, а во расходниот дел со 3,07%. Кога ќе го погледнеме кварталниот извештај за доспеани, а неизмирени обврски, К2 за четврт квартал неизмирените доспеани обврски се во вкупен износ од 129.263.264 денари, додека на сметката на буџетот состојба на 31.12.2022 година состојбата е 21.557.000 денари. Притоа, ако го погледнеме кварталниот извештај К3 за состојбата на задолжувањето на Општината, Општина Прилеп буџетската 2022ра година ја има завршено со обврски од долгорочни кредити од 16.624.084 денари, тоа е кредитната линија за кредитот од Светска банка. Единките корисници на буџетот кој што се финансираат со блок дотации, односно со дотации за пренесена надлежност на сметката од наменска дотација пренесено имаат вишоци на приходи од 61.963.565, од кои што основното образование има пренесено 36.000.000, средното образование 17,58, додека другите дејности имаат позначително помалку средства.

Ќе се потрудам да направам една споредба која што како советници при одлучување, при донесувањето на Вашата одлука за овие точки ќе Ви придонесе да видите кај се најдува Општина Прилеп, споредено 2022 година, првата година од мандатот на Градоначалникот Борче Јовчески, споредено со првата година на господинот Илија Јованоски. 2018та година Општина Прилеп по завршна сметка има реализирано капитални расходи од 89.515.974 денари од планирани 216.788.000 или 41,23% и притоа Општина Прилеп со состојба на 31.12.2018та година пренесла вишок на приходи на сметката на буџетот од 131.899.774. Во 2022 година, пренесени се средства од 21.557.000, а реализирани се капитални расходи од 119.621.000 денари или 69,84% од планираните 171.266.000 денари. Притоа Општина Прилеп минатата година како што во своето излагање кажа и Градоначалникот има расходи по енергетска криза за намирување на обврските за потрошена електрична енергија од 54,1 милион денари.

Во однос на забелешките на советникот г-динот Мариновски, јас ги прифаќам најдобро намерно неговите забелешки за грешките кои што ги има констатирано во Годишниот извештај, значи годината ја имаме работено како основа на Годшиниот извештај од 2021ва година и навистина стои во насловот 2021ва година која што ќе биди корегирана како техничка грешка. Друго, во однос на спецификациите кои што се внесени во предлог- извештајот, Годишен извештај, не сме обрнале внимание и навистина непотребно, спротивно на сите законски прописи сме ги ставиле на располагање огромен број на лични податоци на физички лица. Овие податоци ќе бидат тргнати, симнати и со сите овие забелешки. Притоа вчера на самата Комисија имаше уште два дополнети наративни извештаи за градинки и библиотека со сите тие измени, дополнувања. Предлагам овој Годишен извештај да биди усвоен. По однос на забелешките на г-динот Мариновски за Годишната сметка на буџетот, оваа Годишна сметка која што денес ја разгледувате ги содржи вкупно колку што јас имам одредено сознание околу 116 сметки почнувајќи од сметката основен буџет, буџет од самофинансирачки активности, буџет донации со кој што работат основните и средните училишта и ова е консолидирана завршна сметка на консолидираниот буџет на Општината и вака усвоена и во оваа форма ја доставуваме до Министерството за финансии и притоа станува составен дел на централниот буџет на државата кој што согласно Законот за буџетите Собранието на Републиката го усвојува најдоцна до 30.06.

Толку имам, да не должам повеќе, да не Ви го одземам времето.

**ДЕЈАН ПРОДАНОСКИ:**

Ви благодарам. Повелете реплика.

**ИВАН ЈОВАНОСКИ:**

Јас ќе бидам краток само околу ова. Во врска со буџетот 2022ра и завршната сметка. Еве то помина, помина шо помина сега ние го гласаме чисто само како техникалија. Мене само ми е дали би имало и дали е можно да имаме некој не знам правни последици, реперкусии заради некои грешки наводно технички. Е сега мене ми е овдека нејасно, значи е десена техничка грешка, а се повикува и се апелира да се изгласа. Па тоа мислам дека не можи да биди така бе, значи ова точка можи да се помести за наредна седница па да се изгласа така како што е, значи без технички грешки со промена, затоа што не знам дали знајте, ако го изгласаме ние вака ова како што е, вака и важи со овие грешки. А тоа е кривично. Јас во такви работи не учествувам си одам. Не гласам ни за ни против ни воздржан. Исто што е овдека многу битно и сакам да Ве информирам присутниве да Ве опоменам дека видов овдека конфликт на интереси. А според Законов за локална самоуправа член 44, конфликт на интереси на членови на Советот. Член на Советот не може да учествува во процесот на одлучувањето за прашањата кој тој или неговиот брачен другар или дете или роднина до втор степен странична линија има финансиски или друг личен интерес. Членот на Совет, ова е многу битно, е должен да го информира Советот за прашањата за кој тој има финансиски или друг личен интерес. Значи до второ странично колено. Тоа е значи јас, брат ми, внуче негово. Е то како второ колено се смета. А овдека има конфликт на интереси, од присутни членови неколку, така да јас барам 5, 10 минути пауза не знам колку значи да се консултираме затоа што морате да бидите изземени значи не смејте да гласате за ова, затоа што сте, мислам не смејте, смејте, али ќе има правни последици тоа. Тоа е Ваша работа, мое е само да Ве опоменам дека има конфликт на интереси. А и јас предлагам да се гласа ова поименично. Со име со презиме, кој ЗА, кој ПРОТИВ, мене чкртнете ме јас не играм во ова, си одам.

Фала.

**ДЕЈАН ПРОДАНОСКИ:**

Ви благодарам. Повелете процедурално да видиме процедурава во што е нарушена сега. Не знам дали имате забележано досега во гласањето тие советници кои што имаат конфликт на интереси, се изземаат од гласање и не гласаат за одредени точки. Добро, мое е да Ве информирам како стојат работиве. Не, не, во ред е, на место е забелешката.

Повелете процедурално.

**МЕТОДИЈА КОСТОСКИ:**

Благодарам. Јас како што го разбрав Иван сака, предлага да се гласа поименично и за неговиот процедурален предлог според Деловникот член 58, за процедуралните предлози на седницата се одлучува без расправа, затоа Ве молам да ставите на гласање дали да гласаме поименично или не.

**ДЕЈАН ПРОДАНОСКИ:**

Добро, Ви благодарам. Пошто предметната расправа по однос на овие точки сè уште не е завршена и има колеги советници кои што бараат уште збор да дискутираат по однос на овие точки, ко ќе дојди ред за гласањето тогаш ќе постапиме согласно членот кој што го цитиравте.

Ви благодарам.

Повелете г-дине Ѓорѓиоски имате право за збор.

**АЛЕКСАНДАР ЃОРЃИОСКИ:**

Почитувани присутни, пред нас е Годишната сметка за буџетот на Општина Прилеп за 2022ра година. За да станат работите појасни, односно на јавноста да и стани појасно зборуваме за рекорден буџет од 21.000.000 евра и рекордно високи дотации од централниот буџет до Општина Прилеп. Општина Прилеп за минатата 2022ра година потроши 21.000.000 евра, но прашањето кое прилепчани го поставуваат секојдневно е на што се потрошија тие пари, бидејќи ништо од тоа не е видливо. Прилеп по 500 дена владеење на Градоначалникот Борче Јовчески, Вмро Дпмне, не направи никаква промена во градот. Поминаа 500 дена, а се потрошени 21 милион денари. Од тоа гледаме дека градот тоне и тоне секој ден. Не беше таква состојбата во предизборието, се ветуваше многу, мед и млеко течеше од устата како на кандидатот за Градоначалник Борче Јовчески, така и на голем дел од челниците на Вмро Дпмне кој што многу ветуваа, но ништо не остварија. Стари рекле таму каде што ти ветуваат многу понеси си мала кеса, и во тоа не биле во грешка. Најавувани се градежни офанзиви премногу, али досега градежна офанзива не е почната. Овдека има голем број на советници кои што следат фудбал па ќе ме разберат, од офанзива преминавме во катанаџо. Немаме ништо изградено, значи во овој мандат се нема ништо изградено. Во овие 21 милион евра кои што лани се потрошија не видовме голем дел од ветувањата кои што беа дадени во предизборието. Нема бесплатен оброк, нема кружни текови, монтажни катни гаражи. Субвенции за клима уреди нема решавање на водоснабдувањето во населено место Канатларци. Нема реконструкција на спортски терени и изградба на нови. Нема изградба на парк на миленици. Нема поддршка за спортот за која што претходно зборував. Она за кое што многу пати имам зборувано, а и еве и до ден денеска 500дена од преземањето на функцијата Градоначалник, а тоа е Младинскиот центар. До ден денеска, тој Младински центар само се вика ќе биде, ќе биде, ќе, односно идно несвршено време. До ден денеска се нема потегнато никаква иницијатива, освен два, три говори мои и освен две три мои советнички прашања за отпочнување на некаква си постапка за изградба, односно основање на Младински центар. За асфалтирањето зборуваат сите. 2км асфалт во една година, па 2км асфалт ако го земиме на патната инфраструктура во Прилеп, не е ни 1% од патната инфраструктура на Прилеп, која што била асфалтирана од претходната година. Единствено нешто кое што беше изградено во претходната 2022ра година се 300м плочки, промена на 300м плочки во прилепската чаршија, значи 365 дена 300 плочки, ни една плочка дено не е клавана. И да не го заборавиме фамозното крпење на дупки со ладен асфалт, историско прво во општина Прилеп. Јас значи ја видов објавата пишува убаво во првиот дел од постот, за прв пат во општина Прилеп се користи ладен асфалт. А има таму долу постој каде што дел од сопствениците на градежни компании во општина Прилеп коментираат дека и пред 10 години се користело ладен асфалт во Прилеп. Но има некои работи кои што, ајде така да речам, не се ветија ама се исполнија. Никаде не се вети дека ќе се трошат 300.000 евра годишно за паралелна администрација. Никаде не прочитав за поскапувањето на јавните давачки на територија на општина Прилеп. 70% поскапеја комуналните услуги, 25% водата, 50% паркингот. Пробавте да се браните за водата, околу намалувањето на сметките по субвенционирањето од страна на централната власт. Кога се субвенционираат сметките на 90евра за мегават/час за "Водовод и канализација"-Прилеп... молам?

**ДЕЈАН ПРОДАНОСКИ:**

95.

**АЛЕКСАНДАР ЃОРЃИОСКИ:**

95 евра. Таа е цена која што е за 15 евра поефтина од моментот кога што Вие го дадовте ветувањето. Во октомври месец 2021 година, цената на струјата на слободен пазар беше 110 евра. Тоа лесно се проверува, можи да си го проверите сите, така да, цената на водата не требаше да биди вратена, туку требаше да биди намалена од таа што беше тогаш во октомври месец 2021ра година. Никаде не видовме ветување дека Прилеп ќе стани Мека и Медина за дивоградби, али ни се случуваат тие во централното градско подрачје на некој си 200 метри од овде и на тоа немо тие прашања се избегнуваат и беа и повеќе пати колегата Китаноски постави советнички прашања, али се претура од шупливо во празно. Прилеп во овие 500 дена власт на Градоначалникот Јовчески и на Вмро Дпмне доживува епокалипса. Прилеп не само што не напредува, туку Прилеп се уназадува. Прилеп стана град на неисполнети ветувања, Прилеп стана град на неработа, Прилеп стана град на стагнација. Фатете се за работа, затоа што Прилеп и прилепчани ова не го заслужуваат.

Ви благодарам.

**ДЕЈАН ПРОДАНОСКИ:**

Ви благодарам. Повелете за збор.

**МЕТОДИЈА КОСТОСКИ:**

Благодарам. На 01.06.2022 година започна реконструкцијата на кракот од ул. "Борка Талески", односно дел од плоштадот "Методија Андонов -Ченто", на потег од споменикот Пеце Атанасоски до ООУ "Кочо Рацин". По договор за јавна набавка целиот проект требаше да кошта нешто над 25 милиони денари или 416.581 евро и вкупен рок на завршување на работите 3 месеци или според договорот тоа би било некаде околу на 1ви септември 2022ра година. Проектот требаше да биде готов пред повеќе од 6 месеци, моментално ситуацијата на терен е безнадежна. Градежните активности не изгледа дека се при крај. Пресечена е ул. "Кеј 1ви Мај" покрај реката и така стои како дупка речиси една четвртина од самата улица е поплочена со друг формат на плочки со други димензии и целосно дели и го нагрдува просторот. Некоја поефтина варијанта и стварно се сомневаме дека на тој начин граѓаните се оштетени. Многу е аматерски редено, ги нема ветените канделабри, т.е. и тие што беа таму веќе ги нема. Чудно е што на кој експерт му текнало дека плоштадот треба да биде повисок од дуќаните на Филип Втори, па имавме случај да се поплават и други. Големи пропусти. До каде е овој проект и дали можеби граѓаните ќе треба да плаќаат уште на лик на шемата со анексите за милионскиот мост кај Сточен Пазар. Дали проектот има технички прием или ќе треба Општината да наплати пенали? Еве ако може да ми одговори директорот на ЈП за ПУП, како надзор што е одговорен за овој проект.

Ви благодарам.

**ДЕЈАН ПРОДАНОСКИ:**

Благодарам. Повелете со одговор.

**ЗОРАН ЈОВЕСКИ -Директор на ЈП за ПУП:**

Почитувани советници, значи во овој момент не можам целосно да Ви дадам документација, меѓутоа ете задржувам правото да Ви доставам завршен извештај од таму каде што точно можи да се види што е направено и кога е направено во законски рок. Значи рокот беше пролонгиран, за тоа следуваат пенали на изведувачот на работите, тоа го знам, меѓутоа детално да Ви појаснам до каде се, зошто се плочките сменети и каква боја се, не можам. Меѓутоа од завршниот извештај се гледа и можи да се види комотно зошто е и како е и што е, што е вградено. Што било по проектот, што е вградено. Толку. Не знам дали сум јасен. Значи јас ценам дека има технички прием. Не знам, генерално не можам во овој момент, Ви кажав.

Благодарам.

**ДЕЈАН ПРОДАНОСКИ:**

Ви благодарам.

Повелете со реплика.

**БИЛЈАНА КУЗМАНОСКА:**

Колега Ѓорѓиоски, ајде малку да ја потсетиме јавноста за тоа што реализираше Сдсм кога беше на власт во изминативе 4 години? Со какви преграндиозни ветувања излеговте пред прилепчани, бевте преоптимистички гласни дека Вашата предизборна кампања ќе биде 100% реализирана. Еве некои од тие ветувања, значи само еден мал дел. Ветувавте Младински инфо центар во кој би имало електронска библиотека, збирка на закони, не знам вакви такви некои документи за млади, па тука ќе има и некој едукациски тим да помага во развојот на едукација за младите. Дека видов некој ваков центар да профункционира овде за време на Сдсм ни сум слушнала, па ниту сум го видела. А оти, оти го нема. Значи не е воопшто реализиран. А имавте време од 4 години да го реализирате.

Толку бомбастично, исто така беше најавен од страна на тогашниот Градоначалник Илија Јованоски и здравествено- спортското, спортски рекреативен центар со затворен базен. И за него немаме слушнато дека постои. Го нема и него, значи и тој воопшто не е реализан во тие 4 години кога бевте на власт.

 Ама затоа еве можиме да зборуваме и за тоа што го направивте и овој грандиозен мост. Најпрвин беше планирана изградба, изградбата да изнесува околу 500.000 евра, па на крај изградбава скокна и до околу 800.000 евра. Вашиот актуелен пратеник излезе и со изјава дека после 47 години во Прилеп ќе има современ мост, изграден по сите стандарди со 4 коловозни ленти широки 3,5 метри, па странично пешачка патека, велосипедска патека и дека ќе биди гордост на граѓаните. Е не е гордост, за жал главоболка стана за граѓаните. Нема некоја посебна гордост во овој мост.

Еве и една споредба сакам да направам пошто секој совет на секоја седница ги зборувате и овие кружниве текови. Вмро Дпмне имаше проект, имаше обезбедено средства од Светска банка кои исто така чинеше околу приближно оваа сума колку што изнесувал овој проект од грандиозниов мост. Проектот кој требаше да се реализира беше во три фази, за жал Вие одлучивте дека тој не е потребен проект. Го прекинавте проектот. Еве сега ќе кажам и за каков проект станува збор. Првата фаза беше улицата од Лук оил до Солидност, втората фаза беше од Солидност до Табана и во таа фаза влегуваше мост и кружен тек кај Табана. И третата фаза беше реконструкција на бул. Гоце Делчев. Дојдовте на власт и решивте дека ваква приближна сума е потребна да ја потрошите за еден прекрасен грандиозен мост, а не овој проект да го реализирате. Ете и тука имаше кружен тек. И тоа мовче кое што не дотрај, почетната конструкција значи ни првите 6 месеци. Да, точно така. Падна уште при првиот дожд и го закочивте и сообраќајот кај Сточен пазар. За жал во тие малку проекти кои што ги реализиравте се гледа дека парите на граѓаните завршиле во еден куп недостатоци.

Ви благодарам.

**ДЕЈАН ПРОДАНОСКИ:**

Ви благодарам.

Контра реплика повелете.

**АЛЕКСАНДАР ЃОРЃИОСКИ:**

Мило ми е што ми го поставивте ова прашање, односно да ги видиме кои се делата на претходната локална власт за општина Прилеп. Да започниме од тоа што ни е блиску, булеварот пред Општината, рекламите, значи целиот тој, цел булевар. Стадионот "Гоце Делчев" во Прилеп. Значи ние ко ќе ветиме за спортот е ветено. Ние не лажиме. Стадионот "Гоце Делчев" околу милион евра, целосна реконструкција на стадионот. Каков беше, каков е сега. Мостот што го кажувате, тој беше мост кој што беше ризик пешки да поминиш, а не со кола. Проектот -Нови авантури, нови можности. Проект на заживување на прилепското езеро. Вештачкото прилепско езеро беше оставено така на заборав 12 години, а сега имаме едно прекрасно викенд место кое што го посетуваат прилепчани, тоа може да се уверите во некој сончев ден колкава е посетеноста. Градинката во Точила отпочната, проектирана целосно во времето на претходната власт на Сдсм. И кога ние асфалтиравме, не асфалтиравме со ладен асфалт 3 дупчина, туку асфалтиравме 15км асфалт секоја година. Тоа можи да го проверите.

Да зборуваме за инвестиции во образованието. Ајде да видиме какви беа училиштата пред доаѓањето на локалната власт на Сдсм, да ги видиме сега. Колегата Николоски е вработен во СОУ Гимназија "Мирче Ацев" -Прилеп, може да потврди колкави се инвестициите во тоа училиште во претходните 4 години. Средното медицинско училиште, средното хемиско училиште, основните училишта во град Прилеп. Тоа се само дел од проектите кои што ги направи претходната власт на Сдсм. Ајде сега набројте ми ги проектите во овие 500 дена, освен овие 300 метри плочки и тие 3 дупки ладен асфалт потполнети.

Ви благодарам.

**ДЕЈАН ПРОДАНОСКИ:**

Ви благодарам. Немате право пошто бевте со реплика.

Повелете Градоначалник.

**БОРЧЕ ЈОВЧЕСКИ -Градоначалник:**

На овие пофалби јас ќе Ви одговорам што е сработено, односно какви главоболки ни оставивте. Рековте со каков асфалт асфалтиравте? Знаете колку пати ги преасфалтиравте улиците? Знаете дека имаме уште предмет со тужба со, ајде да не ја кажам фирмата, Кејот покрај река кај што Ви... еве ќе кажам, имаме и тужба и ден денеска необјаснети, односно во постапка е на докажување. Енормно трошење на кубици, кубици асфалт кои што не биле евидентирани ни во надзорот. Да Ве потсетам или ќе го потсетите претходниот нарачател? Сакате да Ве потсетам каква главоболка... со булеварот се пофаливте? Знаете дека чаршијата замре заради немање паркинг места? Знаете? Зошто не го почните разговорот, да направивме булевар, али утнавме многу, многу други работи. Знаете дека секој втор месец ни доаѓаат дуќанџиите и занаетчиите? Изумре чаршијата, заради тој булвар фамозен. Знаете. Градинката ја спомнавте. Некни, пред 2 дена, има демант од проектантот кој што се пофаливте дека го проектиравте со многу, многу забелешки кои што утре кога би требало нас да ни ја предадат во употреба Градинката ќе биди промаршено време. Знаете колку корекции направивме досега? Сакате заедно да појдиме? Нема проблем со сите советници. Од банални штекери кои што се на ниво на 60см, кои што не исполнуваат стандард да ја примиме Градинката, на 1.80м. Тоа е само една ситница. Не сакам да зборувам слики да Ви објавам. Знаете дека има вц шолји 3, 4 за возрасни без преградни ѕидови? Знаете на што ќе личи таа слика? Комедија. Ќе биди гафт на векот, не на годината. Ве молам доволно е фалење.

Ви благодарам.

**ДЕЈАН ПРОДАНОСКИ:**

Повелете контра реплика.

**АЛЕКСАНДАР ЃОРЃИОСКИ:**

Зборувате за кејот на градската река во Прилеп. Тие се две улици, Кејот од кај Автобуската до подвожнакот кај Железничката станица кои што беа целосно пробиени, наново изградени улици, значи, не гребење асфалтирање, туку нови улици. Најдете слики пред 2017та година да видите како изгледаше тука. Луѓето имаа влезови не можеа дома да си влезат. Тие се улици целосно направени, целосно проектирани и направени во време на Сдсм, значи на тие луѓе му беше обезбедено основното, да можат да си влезат дома. Тоа беа стрмништа обраснати со треви, а сега се прометни улици кои што ги користат граѓаните на општина Прилеп.

За Градинката капитален проект со 250 деца, кои ќе згрижува и ќе го реши целиот проблем со згрижување на децата на територија на општина Прилеп. Вие најдовте забелешка, толку многу страшна да меѓу три вц шолји за возрасни луѓе немало паравани. Значи главниот проблем во Градинката дојдоја трите вц шолји кои што немаат паравани меѓу нив. Е до тука е дојдено. Значи за време на претходната локална власт е проектирана, започната таа Градинка, е сега проблемот се шолјите. Голем проблем, еве се нудам лично да го решам проблемот, ако е до тука дојден за Градинката. Само утре да ја пуштите.

**ДЕЈАН ПРОДАНОСКИ:**

Со перде.

Немаш право.

Повелете г-дине Јоноски за реплика.

**КИРЕ ЈОНОСКИ:**

Почитуван Градоначалник, почитуван Претседателе, почитувани колеги. Во врска со колегата Ѓорѓиоски што ги спомна двете улици, целосно асфалтирани. Сигурно нема поминато таму сега последниов месец да ги види. Значи асфалтирани се пред мандатот на Градоначалникот Јовчески, значи пред 500 дена. Еве како изгледаат тие улици, можите слободно да ги видите, дупки на асфалтот после 500 дена. Асфалт 1см. Слободно ќе Ви ги препратам или можиме да појдиме заедно да ги видиме. После година и пол значи. Дупки. Со асфалт 1,5см на тие улици, нови. За каков квалитет станува збор, Вие се фалите толку улици сте асфалтирале. Неквалитетни. Можеме да појдиме ако не верувате, еве ги улиците.

Благодарам.

**ДЕЈАН ПРОДАНОСКИ:**

Благодарам. Повелете реплика.

**ИГОР НИКОЛОСКИ:**

Почитуван колега Ѓорѓиоски, спомнавте асфалт, а познати сте како политичка партија дека имате изградено 1.800км автопат, така да ништо не е чудно и овдека не знам... да се расфрлате со бројки. Пред да почните да кажувате треба да направите анализа на претходното работење на Вашиот Градоначалник, па колку пари тој има потрошено за проекти кој сега оваа Локална самоуправа ги исплаќа. Значи за Градинката 133 милиони евра како што кажавте погрешен проект. Тие пари, сите пари ги исплаќа оваа Локална самоуправа. Па кажавте не било проблем вц-ината. Уште милион проблеми внатре има. Мислам стварно не ми е логично и цената на коштање на таа Градинка е како да купуваме некои луксузни станови во некои метрополи.

Исто така, заборавивте да кажите за автобусите. Значи за 4 автобуси потрошени 1 милион евра. Истите тие автобуси Општина Тетово за 5 автобуси има потрошено 720.000 евра. Разликата во еден автобус, почитуван колега е 100.000 евра. И сега Вие најдувате тие автобуси сè уште не се исплатени. Оваа Локална самоуправа ги исплаќа. И Вие излегувате овдека и критикувате.

Благодарам.

**ДЕЈАН ПРОДАНОСКИ:**

Повелете контра реплика.

**АЛЕКСАНДАР ЃОРЃИОСКИ:**

Значи Градинката е сопственост на Општина Прилеп. Обврската за плаќање на Градинката на Општина Прилеп, значи не е лично ни на Илија Јованоски, не е лично ни на Борче Јовчески. Значи Градинката... за вц-инава?

**ДЕЈАН ПРОДАНОСКИ:**

Ве молам од место не дофрлајте. Ве молам од место да нема.

**АЛЕКСАНДАР ЃОРЃИОСКИ:**

Зборуваме за асфалтот. Ова се бројки кои што Ве поканувам или да ги провериме да видиме дали е точно или не е точно. 76км асфалт во 4 години. Јас зад ова стојам, да појдиме да ги провериме. Со темпово Ваше како што го терате сега на крајов на мандатов ни 10 км нема да имате асфалтирано. Мислиш дека Прилеп е Пехчево.

Автобусите, оти не купите Вие автобуси? Цело време и некој план има за комбина за автобуси, се проверува, ваму се проверува, таму, ништо не прајте. Автобусите беа купени најмодерни, најнови автобуси кои што ден денеска се возат по улиците на град Прилеп. Истите тие автобуси се возат и ден денеска по улиците на град Прилеп. По цена која што е избрана на јавно наддавање.

Ви благодарам.

**ДЕЈАН ПРОДАНОСКИ:**

Благодарам. Повелете реплика.

**АЛЕКСАНДРА СВАЈЌАРОСКА:**

Почитуван колега Ѓорѓиоски, почитувани колеги, цела седница Ве слушам како се фалите со некои проекти што сте ги реализирале во претходната власт. Јас само кратко ќе Ве запрашам зошто тогаш на последниве избори граѓаните повторно не Ви ја доверија нивната доверба? Значи не било се така розово како што зборувате.

**ДЕЈАН ПРОДАНОСКИ:**

Повелете за збор г-ѓо Кузманоска.

**БИЛЈАНА КУЗМАНОСКА:**

Колега Ѓорѓиоски за 133 милиони денари, не една 2 градинки ќе направевме. Да. Ајде, точно така. Оваа е единствена градинка која што е направена од сопствен буџет на Општината. Претходниот Градоначалник Илија Јованоски го најави започнувањето на проектот, односно изградбата на Градинката во април, во вредност од 133 милиони денари, кои ќе бидат издвоени од Буџетот на Општина Прилеп и дека проектот ќе биде завршен за 7 месеци. Но, за жал не бидна се така како што беше испромовирано од негова страна. Претходниот Градоначалник ја остави Градинката со еден куп недостатоци и со воопшто неисплатен долг, дел од сумата од 133 милиони денари, туку си го остави долгот на сегашната власт. Како недостатоци во предметот -Изградба на Детска градинка во населба Точила, со која што се соочи Општината се, не се само 3 вц-шолји овде што ги спомнувате и некои електрични приклучоци. Да, се електричните приклучоци кои што биле поставени на помала висина од предвидената. Во Правилникот за стандарди и нормативи за вршење на дејноста во установи за деца согласно со Правилникот треба да бидат поставени на висина од 180см на подот, а беа поставени на висина од 120 до 140см и овој недостакот е веќе саниран од страна на Општината. Во проектот не беше предвидена и ограда на Градинката, иако се наоѓа веднаш до улица. Во проектот не беа предвидени вц кабини во тоалетите на персоналот, туку тоалет шолјите се поставени една до друга. Проектираната и изведена состојба на тоалетите на групата до 2 години не е согласно одредбите на Правилникот на стандарди и нормативи за вршење на дејноста на установи за деца. Согласно првичниот договор помеѓу Општината и Министерството за труд и социјална политика, Министерството требало да ја обезбеди целокупната опрема за Градинката што вклучува опрема за Градинката, дидактички средства, играчки и материјали. Но пред 10тина дена од претставник од Министерството за труд и социјална политика, надлежните во Градинката беа известени дека воопшто нема да ги обезбедат овие средства кои што биле ветени, како и се останато.

Ви благодарам.

**ДЕЈАН ПРОДАНОСКИ:**

Повелете со реплика.

**АЛЕКСАНДАР ЃОРЃИОСКИ:**

Бидејќи рековте дека Детската градинка е истата Детска градинка, се извинувам, ќе направите за дупло помалце средства. Во Вашата програма стои вака -детски градинки за вкупно 500 деца, изградба на нова детска градинка, доизградба на започнатата детска градинка во населба Точила -Прилеп со претходна ревизија на изведените активности. Значи покрај оваа Градинка ветувате уште една детска градинка која што, бидејќи оваа детска градинка е проектирана за 250 деца, значи и наредната градинка која што ја ветувате ќе биде слична на таа. Па ајде да видиме за која цена Вие ќе ја направите.

**ДЕЈАН ПРОДАНОСКИ:**

Ве молам.

**АЛЕКСАНДАР ЃОРЃИОСКИ:**

Со темпово како што е тргнато локалната власт ќе стаса 2070та на дневен ред со работење. Иначе за да Ви биди малце појасно цената на проектот ја одредува проектантот, а на јавна набавка се избира најповолната понуда од пријавените. Значи тоа е јавна набавка, тендер кој што се распишува и се избира најниската цена, односно најповолната цена. Зборувате за кој се недостатоците на оваа Детска градинка, само се вадите зошто не е ова вака, зошто ова не е она така. Вие за Детските градинки едно креветче немате купено во овие 500 дена. Имате од донации од приватни фирми, иначе за детските градинки немате направено ништо. Башка што во претходните 4 години покрај изградбата на оваа Детска градинка, односно новата Детска градинка во населба Точила беа сериозно реконструирани и другите детски градинки на територија на град Прилеп. Овдека имате напишано ревизија на изведени активности. Напрајте ревизија ќе видиме дали е тоа што го тврдите точно или не е.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Андреески.

**ДАРКО АНДРЕЕСКИ:**

Почитуван Градоначалник, Претседател и членови на Советот. Ја разгледав Годишната сметка на Буџетот и Годишниот извештај на Општина Прилеп за 2022 ра година. Направив една според мене објективна анализа на причините кои што имаа силно влијание врз остварувањето на проектите предвидени во Програмата со која што оваа Локална самоуправа, односно оваа локална власт победи на претходните избори. Причините сметам дека се неколку. Прво, наследените долгови. Во времето на предавањето на локалната власт во месец октомври 2021година, наследени се неспорни долгови во износ од 290 милиони денари или без малку 5 милиони евра. Во овој период од нешто повеќе од една година исплатени се огромен дел од овие долгови, кое нешто неспорно влијаше на остварувањето на капиталните инвестиции. Ако погледнете и тука, во К2 извештајот ќе забележите дека од долгот кој што фигурира од 129 милиони денари, на пример дури 90 милиони денари се наследен долг кој што се однесува на изградбата на Градинката. Овде морам да напоменам дека од овие 90 милиони денари, иако се книжени како долг сè уште дел од него не е пристигнат за наплата. Иако побарав и дознав дека софтверот на Општинава тоа не го овозможува не добив податок колку од овој износ се однесува на долг кој што е пристигнат за исплата, а не е платен, бидејќи износот за самата градинка се плаќа на рати, па така на пример имате рата за плаќање од околу мислам 44 милиони денари во месец март 2024 година. Втора причина е ненормалната скапотија. Цената на материјалите, градежните работи, работната рака толку многу поскапеја што доколку се градеше мовчето кај Сточен пазар во овие услови, немаше да чини 700.000 евра, туку сигурно 1.300.000-1.400.000 евра ко небаре се гради Пељешки мост во Хрватска. Или Градинката немаше да чини 130 милиони денари, туку ќе чинеше можеби и 200 милиони денари или ќе достигнеше 5.000 евра од квадрат. Третата, а можеби најголема причина се опструкциите, пред сè мислам на опструкциите кои што се прават од централната кон локалната власт. Но тука несакајќи никого лично да навредам најмногу ме погаѓаат опструкциите кои што се прават, кои што се вршат од одделни вработени во општинската администрација со непрофесионализам, а кои што се самоидентификуваат како припадници на претходната локална власт. Опструкциите на централната власт се толку интензивни што можеби лекомислено мислам дека додека не се смени централната власт народски кажано, нема гла да крениме. Во рамките на поделбата на власта многу често за донесување на некоја одлука, решение па и самиот Буџет е потребно претходно да се добие некое мислење, одобрение, согласност од некој државен орган. Чекањето некогаш трае со месеци, а можеби и година. Погледнете го само проектот кој што се однесува на изградбата на влезот во градот од правецот на Крушево ул. "Леце Котески". На какви се опструкции не најде Општината во однос на централната власт. Во неколку наврати без јасни причини, проектот е враќан на Општината на доработка на исправка, а потоа притоа на еден подмолен начин вината за доцнењето се става на товар на Градоначалникот. Да се обвине дека тој лично не сака да го оствари, а замислете овој проект е предвиден како еден од позначајните во неговата програма или она што се случуваше со нашите до пред малку присутни вршители на должноста, директори во прилепските училишта, во Државниот испитен центар во врска со полагањето на испитите за директори, се одеше до таму раководните лица во Државниот испитен центар свесно да ги прекршуваат и законските одредби и намерно да ги пробиваат утврдените рокови при тоа несвесни за кривичната одговорност со која што се соочуваат за потоа ова да биде причина за одолговлекување на самото полагање на испитот. А конечна цел е на ова повторно е против локалната самоуправа, а тоа училиштата да останат без директори. Следна причина која што сакам посебно да ја издвојам, а ја спомна и Градоначалникот е цената на струјата. Во 2022 година Општина Прилеп на име потрошена електрична енергија платила 54 милиони денари или 900.000 евра. Добро мене не ми е мене јасно. Општинава постои да ги оствари некои проекти за да подобри животот на граѓаните или дека ќе го олесни остварувањето на нивните секојдневни обврски или Општинава постои само да плаќа струја? И тоа замислете 900.000 евра е сметката за струја во ситуација кога дел од износот се исплати преку ЈП "Енерго Прилеп", со користење на одделни субвенции. Инаку ништо чудно сметката да надминеше и фрапантни 1 милион евра што е премногу. Еве за Ваша информација во 2021 година по овој основ исплатен е износ од 19 милиони денари или 300.000 евра, што е дури 600.000 евра помалку од 2022 година.

На крајот само да спомнам дека сепак големо влијание на ваквите состојби не само на локално туку и на државно ниво имаат и одредени објективни околности кои што не се случуваат само во Македонија. Ова е време на една голема економска, здравствена, пред сè енергетска криза предизвикана од една пандемија која што оваа генерација на човештвото не видела, како и огромна криза предизвикана од војната во Европа, поточно во Украина.

Благодарам.

**ДЕЈАН ПРОДАНОСКИ:**

Ви благодарам. Повелете реплика.

**БИЛЈАНА КУЗМАНОСКА:**

Колега Ѓорѓиоски многу ме интересира како можи да се смисли некој проект да го нарачаш...

**ДЕЈАН ПРОДАНОСКИ:**

Право на реплика на колегата Дарко Андреески имате право.

**БИЛЈАНА КУЗМАНОСКА:**

Не на Дарко. Добро. Збор сакам да си земам. Збор земам.

**ДЕЈАН ПРОДАНОСКИ:**

Немате право. На колегата Дарко Андреески можи само.

**БИЛЈАНА КУЗМАНОСКА:**

Добро сакам да земам збор. Нема да биди контра реплика, ни до Дарко, ни до Ѓорѓиоски. ...па добро, еве збор земам.

**ДЕЈАН ПРОДАНОСКИ:**

Реплика ајде.

**БИЛЈАНА КУЗМАНОСКА:**

Многу ме интересира како можи да се смисли некој проект, да го нарачаш проектов, а да не си во можност да го платиш. Многу ме интересира. Како јас сега да си нарачам некоја кола ајде и овде ќе ми ја плаќаш ти колега пример Ѓорѓиоски, или некој друг од колегиве. Вакви големи проекти се прават со помош на државата, тоа сите го знаеме. Или бевте оставени пак на милост и немилост... па во очај пред избори побрзавте, без разлика на огромната цена да направите нешто во обид за да го излажите народот дека работите нешто, како и секогаш што прајте така и сега.

**ДЕЈАН ПРОДАНОСКИ:**

Реплика имавте на колегата. Повелете г-ѓо Белеска за збор.

**ХИЛДА БЕЛЕСКА:**

Почитувани, јас сакам да кажам веќе кога ја спомнуваме цело време Градинката, новата Градинка сè уште неотворена и недоправена, значи како вработена јас во Градинката имам и од друга страна да кажам колку ова е неодговорно од претходната власт до овој степен што ја донесоја Градинката. Зошто? Кога јас работам во Градинка, тоа е одговорност спрема деца, со жива материја се работи. Значи што значи, тие деца се... јас сум одговорна за сите тие деца и како вработени ние во Градинката не можеме јас да пуштам 25 деца во занимални каде што штекерите се 60см, затоа што тие штекери се опасност за животот на децата. Друга неодоговорност од Ваша страна, не правите проект за ограда на Градинката, зошто? Зошто? Тие деца без ограда како би ги пуштиле? Значи тие треба да бидат цело време во просториите тука, затоа што јас нема сама да бидам одговорна, сама не си сносам одговорност група од 25 деца да пуштам надвор, да ми се растрчаат децата по улиците и после јас имам на себе си си ја носам одговорноста и самата со себе не можам да се помирам ако се случи најлошото. А тоа се случува со деца од 3, 4 години. И друго, г-дине Ѓорѓиоски јас не знам Вие каде работите, туку ајде сега да направиме сите заедничка една соба шолји сите заеднички и да седиме возрасни, па да... не е проблем пошто велите не е проблем, па сите да седиме на заеднички шолји да одиме во вц, ако е веќе во ред.

Ви благодарам.

**ДЕЈАН ПРОДАНОСКИ:**

Ве молам. Ве молам. Ви благодарам. Ајде Ве молам за мир.

Дали некој друг се јавува за збор?

Бидејќи никој не се јавува за збор, а согласно процедуралното барање од колегите од Левица и добро е во иднина добро да го прочитате членот кој што го цитиравте. И таму вели дека треба да обезбедите една третина од присутните кои што сакаат поименично гласање. Ако имате една третина потпишани советници за поименично гласање доставете листа за да преминиме на поименично гласање.

Повелете.

**МЕТОДИЈА КОСТОСКИ:**

Претседателе точно е дека бараме поименично гласање и не знам што е тука проблем. Во Деловникот... само малку, во Деловникот, 61 тоа ни го овозможува и вели дека поименично изјаснување може да се врши кога тоа ќе го побараат најмалку една третина од вкупниот број членови на Советот. Ние затоа процедурално бараме да се изјаснат членовите дали сакаат да има поименично гласање, па да изброеме ако има една третина, тогаш преминува према поименично гласање, ако нема нема.

Ви благодарам.

**ДЕЈАН ПРОДАНОСКИ:**

Ви благодарам. Таму вели добро во членот ако тоа го побараат. Вие сам побаравте поименично гласање. Барање до мене како Претседател на Совет од една третина од советниците не е стигнато. И ова не е прашање кое што треба да се става на гласање. Ајде повелете уште еднаш да видиме процедурава кај е прекршена.

**МЕТОДИЈА КОСТОСКИ:**

Вака во член 58 од Деловникот вели за процедуралните предлози на седницата се одлучува без расправа. Ние поднесуваме процедурален предлог, а на советниците е да одлучат без расправа. Вие не одлучувате по предлогот, туку одлучуваат советниците.

Ви благодарам.

**ДЕЈАН ПРОДАНОСКИ:**

Дали ако Ви дадеме пауза почитуван г-дине Костоски ќе си обезбедите една третина од советниците да Ви се потпишат на барање за поименично гласање? Толкувањето на Деловникот во Ваш интерес и онака Вие како што сте си зацртале... не оди тоа така... и можи да давате процедурални забелешки колку што сакате. Ова не е моја лична одлука, ова се членови и ставови од Деловникот за работа на овој Совет и можи да се докажуваме до кога што сакате со Вас да си прајме дебати, ама овде така стои и е напишано и толкувањето секој можи да си толкува онака како што сака, а за вакво толкување да обезбедите Вие дека треба да се стави ова на гласање... па една третина ако се согласа итн. итн кое што не е пишано во овој член од Деловникот за работа, тоа ќе треба да побарате толкување од тој што ги толкува законите, а тоа е Собранието на оваа држава... а не сме ние како Совет. Еве дозволено Ви е, Ви викам еве 5 минути пауза обезбедете една третина со барање до мене за да има поименично гласање.

Добро, 5 минути пауза, Методија Костоски да обезбеди......

**=ПАУЗА**

**ДЕЈАН ПРОДАНОСКИ:**

Кој е за усвојување на Одлука за извршувањена квартален извештај за извршување... за што процедурално сега, во кој дел е прекршена процедурава сега? Во читањево?

Ајде процедурално да видиме.

**МЕТОДИЈА КОСТОСКИ:**

Значи Претседателе мислам дека е прекршен Деловникот во член 58, што вика за процедуралните предлози на седницата се одлучува без расправа. Не одлучуваме во ходникот, не одлучуваме надвор, дома, одлучуваме овде и треба да дозволите после секој процедурален предлог да се изјаснат советниците, затоа што Вие не одлучувате, одлучуваат сите советници.

**ДЕЈАН ПРОДАНОСКИ:**

Кој е "ЗА" усвојување на Одлука за извршување на Буџетот на Општина Прилеп за четврт квартал од 2022ра година?

Дали е некој "ПРОТИВ"?

Констатирам дека со 14 гласови ЗА и 5 гласови ПРОТИВ, Одлуката е усвоена.

Кој е "ЗА" усвојување на Годишна сметка на Буџетот на Општина Прилеп за 2022 година?

Дали е некој "ПРОТИВ"?

Констатирам дека со 14 гласови ЗА и 5 гласови ПРОТИВ, Годишната сметка е усвоена.

Кој е "ЗА" усвојување на Годишен извештај на Општина Прилеп за 2022 година?

Дали е некој "ПРОТИВ"? "ВОЗДРЖАН"?

Констатирам дека со 14 гласови ЗА и 4 гласови ПРОТИВ, Извештајот е усвоен.

Кој е "ЗА" усвојување на Одлука за проширување на средствата на Буџетот на ЕЛС –Општина Прилеп за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 4 гласови ВОЗДРЖАН, Одлуката е усвоена.

По **7мата** точка од дневниот ред:

-Одлука за давање согласност на Годишен план за вработување во 202... се извинувам.

-Одлука за давање согласност на Годишен план за измена на Годишниот план за вработување во 2023 година на ЈП за ПУП.

Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на 14.03. на одржаната седница ја разгледа предлог –одлуката за усвојување на финансискиот план за давање согласност на Годишниот план за измена на Годишниот план за вработување во 2023 година на ЈП за ПУП-Прилеп. На истата седница присутен беше и директорот на ова јавно претпријатие, кој што ја образложи измената на овој Годишен план, а ние како советници од Комисијата за финансирање и буџет со 4 гласови ЗА денеска предлагаме истата да се усвои од страна на Советот на Општина Прилеп.

Благодарам Претседателе.

**ДЕЈАН ПРОДАНОСКИ:**

Ви благодарам. Отворам претрес по однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на Годишен план за измена на Годишниот план за вработување во 2023 година на ЈП за ПУП -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 5 гласови ВОЗДРЖАН, Одлуката е усвоена.

По **8мата** точка од дневниот ред:

-Одлука за усвојување на финасискиот план на ЈП за енергетски дејности "Енерго Прилеп" –Прилеп за 2023 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница ја разгледа Одлуката за усвојување на финансискиот план на ЈП за енергетска дејност "Енерго Прилеп" –Прилеп за 2023 година. На истата седница присутен беше и директорот на ова јавно претпријатие на кое што дискутиравме за финансискиот план и како советници кои што членуваме во оваа Комисија денеска предлагаме со 4 гласови ЗА, усвоени на самата Комисија да се усвои финансискиот план на ова јавно претпријатие.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка.

Повелете г-ѓо Грашеска Илиеска.

**МОНИКА ГРАШЕСКА –ИЛИЕСКА:**

Ова претпријатие кога го формиравме беше формирано со добра намера да го превземи јавното осветлување во услови на поскапа електрична енергија, да се префрли нели на регулиран пазар и до тој момент, во септември ми се чини го формиравме ова јавно претпријатие, беше во ред. Но во октомври Владата донесе одлука со која се забрани оваа дејност, тоа што се виде на злоупотреба и ова јавно претпријатие до месец декември ја извршуваше таа дејност, го имаше превземено јавното осветлување. До тука е можеби во ред. Но после декември ова јавно претпријатие кое го чини еден човек –фирма, која чини месечно 73.000 денари Општината, не знам што прави. Сакам да го прашам директорот на фирмата, како ги поминува 8 саати, што прави 8 саати овој човек еден сам фирма? Колку и да има добра намера и да сака да направи, еден човек не можи да постои од една страна. Од друга страна Општината има Сектор урбанизам, Сектор за комунални дејности, има Сектор за животна средина кои можат да го направат она што е напишано во финасискиот план за 2023та година, оти Вие очигледно Градоначалник мислите и 2023 да трошите пари на овој начин, си имате некој финансиски план, некои 3, 4, 5 реченици да смисли за фотоволтаици, така нешто популарно. Но тоа имате Сектори да Ви го сработат, зошто овој човек –фирма? Не Ви е малку непријатно? И стварно го прашувам директорот како Ви поминуваат 8 саати работно време? Немате никој околу Вас, еден сам човек сте. 5 дена во неделата што работите, за што Вие ја коштате Општината 73.000 денари?

Благодарам.

**ДЕЈАН ПРОДАНОСКИ:**

Ви благодарам.

Да, повелете Градоначалник, па директорот.

**БОРЧЕ ЈОВЧЕСКИ –Градоначалник:**

Еве вака ќе Ви одговорам. Како што знаете Вие да искоментирате тој човек –фирма има некакви обврски. Таа фирма со добра намера рековте, а гледам дека тогаш бевте воздржани, така да... да, така беше? Во тој момент така Ви текна бевте воздржани. Добро. Али немавте добра намера да профункционира и централната власт едвај ни даде можност два месеци... и знаете колку се заштеди во тие два месеци? 10 милиони денари. Знаете колку е таа сума? Многу. И за несреќа не продолжи да функционира во поглед само на јавно осветлување, односно наплата за јавно осветлување. Веднаш броилата присилно ги вративме, но, но пак ќе речам но, за секое затоа има и но, имаме намера, а тоа можи еве во писмена форма се изрази директорот, а јас ќе Ви кажам зошто. Имаме намера да постои одржување на тоа јавно осветлување, како што има и обврски. Но, сега тендерот завршува на крајот на април, ако не се лажам, али ќе проверам, на 21 ви април, потоа сакаме да го превземиме и тоа е спас за Општината и издвојување на средства. Знаете колку годишно на тој тендер губиме за одржување за материјали? Зошто да не покажиме домајќинлук и економично работење во тој домен? Има многу нешта кај што можи домајќински да се работи. Не е ништо за џабе. А дека имаме премногу средства, па се расфрламе, не држи збор. Не држи збор, посебно од советник таков одговор.

Ви благодарам.

**ДЕЈАН ПРОДАНОСКИ:**

Повелете контра реплика.

**МОНИКА ГРАШЕСКА ИЛИЕСКА:**

Јас Ви посочив дека имате Вие вработени во Општината кои можат тоа да го сработат, дека немате потреба од фирма нова. Еден човек што можи сам да направи, најдобра намера да има директорот. Најдобронамерно, сам еден човек можи ли да направи нешто? Не можи. Значи во тој поглед Ве прашувам Градоначалник, еден сам, како можи да ја заврши таа работа? Најдобронамерно, јас не го обвинувам човекот, но и не е коректно и не постои никаде, нема такво еден човек да сработи нешто. Не можи. А од друга страна, имате администрација и таа Ваша добра волја спроведете ја во рамките на вработените. Зошто правите трошок на овој начин? Генерирате голем трошок без потреба. Вие имате вработување, имате Сектор кој може тоа да го сработи.

Благодарам.

**ДЕЈАН ПРОДАНОСКИ:**

Благодарам. Реплика Стерјовска -Локвенец на...

**ИРЕНА СТЕРЈОВСКА -ЛОКВЕНЕЦ:**

Почитувана колешке, јас малку само сакам да Ве корегирам во однос на тоа кога е формирано ова претпријатие. Не е ова формирано претпријатие пред неколку месеци, ова претпријатие е формирано во 2018та година во друго време, во друг состав кога Сдсм ја практицираше власта на локално ниво. Која беше тогаш намената и зошто воопшто не заживеа ова претпријатие во 4 години, тоа е навистина друг падеж и можеме да зборуваме дури да излезиме и на дебата и да размениме многу факти и аргументи на оваа тема, затоа што тогаш кога се формираше ова претпријатие и кога се назначуваше братучед, роднинска врска на Градоначалникот за лице одговорно да раководи со ова претпријатие ние како советници кои што седевме од таа страна, 5 часови дебатиравме на истата тема. Така да јас сакам да Ви опонирам денеска и да Ве потсетам дека не е ова претпријатие формирано пред два или три месеци. Ова е претпријатие во 2018та формирано. А целта, замислата која што беше на Градоначалникот, зошто сакаме да го рестартираме, да дадеме можност да заживее едно претпријатие, беше да се најди начин да се заштедат парите на граѓаните. Зошто? Затоа што поради енергетската криза која што ја дозволи централната власт која што не можеше добро да изменаџира Премиерот кој што не е избран од граѓаните на Р. Македонија, дозволи да се прелее на локално ниво, а ние баравме начин како да заштедиме и како да го спасиме буџетот на граѓаните за 2022 година и затоа велевме дека тоа е буџет за спас и за преживување. Ете затоа го рестартиравме ова претпријатие. Затоа беше назначен и директор на ова претпријатие за да можат броилата, мерните места да се префрлат за јавното осветлување на ова претпријатие и на тој начин да се тргни од слободен пазар, да не одиме со цена од слободен пазар, туку да можи да се користи цена која што може да ја користат прептријатија каде што има вработени помалку од 50 или кои што прават обрт на средства помал од 2 милиони денари. Тоа е по закон...и стоеше. Меѓутоа зошто не ја препозна добрата намера централната власт и зошто со одлука на Влада ја стопираа оваа добра намера на Градоначалникот и на Советот на Општина Прилеп, за тоа треба да побарате одговор од Вашите блиски сопартијци на другото ниво. Затоа што ако Општина Прилеп за 1 месец имаше 10 милиони денари обврска за електрична енергија за јавно осветлување за 1 месец во декември кошташе 3.800.000. Ајде една чиста математика да направиме па да видиме колку ќе заштедивме тогаш и колку допрва ќе заштедевме доколу со одлука на Влада не се вратеше одлуката што ја донесовме и ние овдека на локално ниво. Така да, малце Вие премногу театрално го кажувате овдека на говорница, меѓутоа вистината уште од 2018та можиме да се вратиме да ја одговориме.

**ДЕЈАН ПРОДАНОСКИ:**

Да, имате право. Повелете контра реплика.

**МОНИКА ГРАШЕСКА ИЛИЕСКА:**

2018та е формирано претпријатието, но не заживеано, нула денари ја коштало Општината. Сега претпријатието ја кошта 73.000 денари месечно и повторно не ми одговоривте, зошто ни треба овој директор од 2023та и од декември 2022ра кога престанало да ја врши дејноста за кое што беше формирано. Еве се да собериме и да одземиме зошто ни треба сега, кога имаме еден куп вработени, кое што Вие го планирате Градоначалник можат да го направи општинската администрација. Не ни треба оваа човек- фирма од една страна. Од друга страна, поради злоупотреба Владата увидела и го прекина тоа субвенционирање на локалното осветлување и виде дека некои општини прават злоупотреба, но од друга страна таа тука не застана, добивте субвенционирана струја за училиштата за Водоводот и најбитно ние граѓаните добивме субвенционирана струја. Значи Владата не се тргна настрана од енергетската криза и од помошта за граѓаните. Вие знам дека би биле најсреќна сè Ви беше платено и Ви беше мед и млеко и така ќе функциониравте и ќе беше сè добро. Ама не е така. Дефакто имате помош, ја цените или не, и не е битно, но пак идиме на почеток, зошто ни треба оваа фирма со еден вработен? Тоа одговорете ми. Зошто ни треба сега и овде?

**ДЕЈАН ПРОДАНОСКИ:**

Повелете реплика. Немаш право на реплика. Реплицираше.

Реплика, контра реплика толку. Завршено.

**ЈУЛИЈАНА СИЛЈАНОСКА:**

Ајде добра вечер на сите. Јас сепак прв пат застанувам на говорница. Колешке Грашеска зборувате дека Владата оценила дека таа одлука не е соодветна, а она што ние заштедивме тие 2 месеци со тоа претпријатие, не е соодветно и велите дека ваквата одлука ја поништила. Да Ве прашам нешто. Сте ја виделе сметката за струја како изгледа од последниот, од ова месец пред нова година и навака и да ја споредите со друга? Дали во претходните сметки имавте надомест за дистибуција на струја? Во суштина да кажиме економски, сепак сум економиста. Владата не и одговара вакво претпријатие да прави заштеда на струја, затоа што ние плаќаме сите и државните институции, па и ние граѓаните увозна струја. Не плаќаме од наше производство. Тој надомест за дистрибуција на струја до домаќинствата или до самите институции е далеку поголем од онаа енергија што ние сме ја потрошиле. Е сега треба да ја платиме таа увезена струја. А зошто да ја платиме увезената кога имаме производство на струја да Ве прашам? Зошто да плаќаме повисока струја? Еве Ви да Ви кажам пример, јас знаете дека работам св.Николе, имаме ветерници Св. Николе, Берово имаме ветерници, ама не се во наша сопственост, под концесија дадени на Грција, грците произведуваат струја и струјата ја увезуваат уствари нас, Србија и Бугарија. Зошто да плаќаме таква струја кога можиме да имаме, да ја користиме барем ние домаќинствата во овие услови на криза, па да не плаќаме толку енормно високи сметки. Која е субвенцијата да Ве прашам, од државата кон нас и кон институциите?

Толку само имав да кажам.

**ДЕЈАН ПРОДАНОСКИ:**

Ви благодарам. Контра реплика. После ќе добиете право на збор.

**МОНИКА ГРАШЕСКА ИЛИЕСКА:**

Колешке јас не сум економиста, ама едно знам ланската струја во јануар што ја платив дома и годинашнава се исти. И знам на тие околу мене најблиските го дискутиравме истото. И Вие тоа го знајте. Дека ланската сметка и годинашнава не Ви е повисока. Можеби е поинаква структурата на сметката, па сите се бунеја зошто тој пренос на струја, го објаснуваа електроинженерите, го објаснуваа економистите и во ред можеби тука има замерка, ама иста е сметката за струја. На работа користам индустриска струја, колешке слушнете ме, индустриска струја користам. Сметката ми е само 2.000 денари повисока, значи таа не е субвенционирана. Само 2.000 денари. Не ќе да штима овој Ваш муабет дека не се грижи Владата, ограбува, граѓаните, плаќаме увезена струја итн. Не ќе баш да е точен муабетот, точно Вие го знаете по Вашиот џеб.

Фала.

**ДЕЈАН ПРОДАНОСКИ:**

Ве молам од место да не дофрлате.

Повелете за збор.

**ИРЕНА СТЕРЈОСКА -ЛОКВЕНЕЦ:**

Колешке Вие и Вашите колеги советници денеска цело време зборувате за тоа како централната власт помагала. Ваш збор користам -дефакто. Централната власт помогна на јавните претпријатија, на училиштата, на болницата со субвенционирана струја знаете кога? Откако ги клекна претпријатија да имаат енормни трошоши за електрична струја, па денеска и да кажувате дека ќе прикажуваат загуба за прв пат. Ете тоа го почекавте. Го чекавте моментот првин да направат екстра трошоци за електрична струја, за електрична енергија, а тек после Владата да се вклучи со закаснета мерка, како и сите други закаснети мерки кои што ги има Владата. И во ковид кризата кога беше и сега гледаме во енергетската енергија, па и со образованието постојано касните. Каска централната власт. Не ги следи тековите како се случуваат, меѓутоа знаеме зошто го прават тоа. Намерата на централната власт е една, општините каде што не успеаа да ја добијаат власта сакаат да ги прикажат, го користите тој збор постојано како неспособни општини, па и сакате да ги прикажите градоначалниците во тоа светло. Ете затоа се такви мерките, ги чекате првин да ги клекните на колена за после да се фалите. Не, не сте коректни Вие, не е коректна нити централната влада. Така да, Ве молам во иднина корегирајте се во тоа кога ќе коментирате и овде на говорница и кога постојано со суперлативи сакате да ја браните централната власт. Нема многу простор за да ја браните централната власт, затоа што состојбата во која што се донесени и нашата општина и многу други општини во Р. Македонија е токму последица на ненавремените мерки и намерно закаснети, задоцнети од страна на вашиот Премиер и владата министри кои што играат фудбал во институциите. За тие ќе зборувавате дека носат навремени мерки, за нив денеска цел ден ги фалите на било која точка овдека? Па срам, срам за цел народ.Централната власт, централната власт. За која централна власт зборувате? Па нити Сдсм не ја практицира таа централна власт. И извинете за дигресија, за дигресијата што ја направив. Зборувате за планот кој што го најави Градоначалникот за ова претпријатие, па тоа значи дека Градоначалник е човек со визија и некое претпријатие кое што било од 2018та формирано, ете се направи обид да се рестартира, го вративте назад. Друг обид ќе се направи, да живее тоа претпријатие. Ќе се направи обид. Не знам зошто Ви смета тоа. Ви смета човекот кога пројавува визија дека нема да го остави така претпријатието, дека ќе се најди начин, дејност, одржување. Велите администрација има, па не можи администрација да одржува. Ќе има нови вработувања можеби во претпријатието, кои што ќе го одржуваат јавното осветлување. И наместо да се испумпуваат средства од граѓаните во многу повисоки износи надвор ќе одат во претпријатието кое што навистина економично, домаќински ќе го одржува претпријатието и овдека ние ќе го следиме многу појасно и протранспарентно. И не знам зошто толку Вие кревате за "Енерго Прилеп". Нешто кое што Вие сте го започнале, ние сега визионерски го развиваме и ќе го развиваме.

Благодарам.

**ДЕЈАН ПРОДАНОСКИ:**

Повелете реплика, да...

**МОНИКА ГРАШЕСКА ИЛИЕСКА:**

Мене воопшто не ми пречи Градоначалникот кога има визија. Ми пречи кога ништо не работи од една страна, а од друга страна ако зборувате за струјата Ви го спомнува Александар Ѓорѓиоски често, ама и јас ете имам... сакам да Ви го спомнам. Кога ја поскапивте струјата во тој момент сте плаќале 15 евра поевтина визави за претходната година. Во момент кога носите покачување и велите ради поскапување на струјата, ради економската криза, граѓани на Прилеп Вие мора да плаќате, колку беше таму 60% поскапа струја. Е во тој момент сте плаќале 15 евра месечно поефтина струја, визави претходната година.

Толку за струјата.

**ДЕЈАН ПРОДАНОСКИ:**

Ви благодарам. Повелете за збор.

**МЕТОДИЈА КОСТОСКИ:**

Претседателе сите овие нејаснотии овде што излегуваат што сите сме зачудени што, на каде да оди ова претпријатие, мислам дека голем дел ќе беа решени ако Вие законски постапувавте и ако оваа наша иницијатива ја доставивте до советниците на разгледување. Тука е објаснето детално како би излегле од овој проблем со енергијата, посебно со струјата. А што се случува во "Енерго Прилеп" и Управниот одбор, ќе Ви кажам таму има низа пропусти, од тоа не може да очекуваме ние нешто посебно нешто како успех. Еве сега седницата која што на Управен одбор, која што се одржува на 01.03.2023 е свикана на 01.03.2023 година, по полноќ. И затоа што не е деловнички, ни материјалите не им се навремено доставени. Усвојување на финансиски план се одржува незаконски, ненавремено свикана седница, ненавремено доставени материјали, лажен записник имало, така ме известуваат. И иако реагиравме пред 2 месеци сè уште таму има еклатантен пример за конфликт на интереси. Член на Управниот одбор во "Енерго Прилеп" работи во "Мепсо" од каде што "Енерго Прилеп" купува струја и тоа со месеци Ви го укажуваме, сè уште не е решено. Па затоа по член 58 од Деловникот барам да се вратат предлозите повторно на работните тела, затоа што член на Управниот одбор не е задоволен и мисли дека не законски се постапувало.

Ви благодарам.

**ДЕЈАН ПРОДАНОСКИ:**

Очигледно сакате да го спомнувате цело време и го цитирате законот, а за овие клеветиве овде сега пошто имате имунитет сигурно треба да симни некоја законска привилегија што ја имате за да не кажувате клевети, затоа што "Мепсо" не произведува и не продава струја, "Мепсо" е македонски елетро преносен систем, колку што знам јас и тие ја пренесуваат само струјата и кај е конфликтов на интереси, ниту па претпријатието купува од негде електрична енергија, затоа не мора да ги замајувате овде нити советниците, нити јавноста со Ваши вакви изјави, а тоа по однос на Управниот одбор си има менаџмент во претпријатието и си има кој да одлучи дали е нешто направено или не е направено и има таму членови на Управниот одбор кој што можат да покренат, а се делегирани од овде од Советот во тој Управен и надзорен одобр во претпријатието.

Дали некој друг се јавува за збор?

Во кој дел е сега процедурава прекршена, да видиме ајде.

**МЕТОДИЈА КОСТОСКИ:**

Затоа што побарав според Деловникот член 58 да се изјаснат советниците. Барам да се вратат предлозите повторно на работните тела затоа што Управниот одбор не е целосно запознат со работата на ова претпријатие. И во тој член 58, Вие ако постапувате деловнички треба за процедуралните предлози на седницата се одлучува без расправа. Значи на мојот процедурален предлог Вие треба да ставите на гласање до советниците да одлучат дали ќе се врати оваа точка на доработка, првенствено во комисиите и во Управниот одбор или ќе изгласуваме вака како што ние мислиме дека е незаконска.

Ви благодарам.

**ДЕЈАН ПРОДАНОСКИ:**

Добро.Предлогот на колегата Методија Костоски, дали овој извештај кој што е пристигнат, односно финансиски план на ЈПЕД "Енерго Прилеп" -Прилеп, треба да се врати на повторно разгледување пред комисиите во состав на Советот на Општина Прилеп?

Кој е "ЗА"?

Дали е некој "ПРОТИВ"?

Констатирам дека со 17 гласа ЗА и 1... пардон со 17 гласа ПРОТИВ и 1 ЗА, предлогот процедурален на г-динот Методија Костоски не е усвоен.

Кој е "ЗА" усвојување на Одлука за усвојување на Финансиски план на ЈПЕД "Енерго Прилеп" -Прилеп за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 5 гласови ПРОТИВ, Одлуката е усвоена.

По **9тата** точка од дневниот ред:

-Одлука за усвојување на Финансискиот план на ЈОУДГ "Наша иднина" Прилеп, за 2023 година.

Пред да отворам претрес ја повикувам Претседателката на Комисија за финансирање и буџет г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

Повелете со извештајот.

**ИРЕНА СТЕРЈОВСКА -ЛОКВЕНЕЦ:**

На Комисијата за финансирање и буџет беше стигната одлуката за усвојување на Финансискиот план на ЈОУДГ "Наша иднина" -Прилеп за 2023 година. На истата седница присуствуваше и директорката на оваа установа која што го образложи Финансискиот план на оваа установа, Детски градинки. Сметаме дека треба да се даде позитивно, ние како Комисија за финансирање позитивно го изгласавме овој Финансиски план и сметаме дека денес како Совет на Општина Прилеп, треба да го усвоиме Финансискиот план, меѓутоа на самата Комисија имаше дискусија зошто со закаснување се доставува до Советот на Општина Прилеп овој Финансиски план. Од директорката добивме образложение дека најверојатно станува збор за технички пропуст од страна на некои вработени, така да во иднина се надевам дека на време ќе ги добиваме ваквите финансиски планови и денес бараме од Советот како Комисија, предлагаме да се усвои оваа одлука.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос точката.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Финансискиот план на ЈОУДГ "Наша иднина" Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 4 гласови ВОЗДРЖАН, Одлуката е усвоена.

По **10тата, 11тата и 12тата** точка од дневниот ред:

- Социјален план на Општина Прилеп 2023-2026.

-Одлука за утврдување на предлогот за воспоставување на меѓуопштинска соработка.

-Одлука за потпишување Повелба за збратимување, пријателство и соработка на Општина Прилеп, Република Северна Македонија и Општина Бајрампаша во Истанбул, Република Турција.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец и известителот на Комисијата за општествени дејности и заштита на правата на децата, г-ѓа Билјана Кузманоска да го поднесат извештајот по однос на овие точки.

**ИРЕНА СТЕРЈОВСКА -ЛОКВЕНЕЦ:**

 Комисијата за финансирање и буџет ја разгледа предлог- одлуката за утврдување на предлогот за воспоставување на меѓуопштинска соработка. Од страна на предлагачот кој што беше присутен на Комисијата добивме информација дека станува збор за меѓуопштинска соработка помеѓу Прилеп и општина Долнени и истата како Комисија едногласно ја поддржавме и денес ја предлагаме и Советот да ја усвои оваа одлука за меѓуопштинска соработка со општина Долнени. Исто така Комисијата за финансирање и буџет ја разгледа и предлог- одлуката за потпишување повелба за збратимување, пријателство и соработка на општина Прилеп, Р. Македонија и општина Бајрампаша во Истанбул, Р.Турција како предлагач на оваа предлог -одлука на Комисијата за финансирање и буџет беше присутен Градоначалникот кој што ја кажа намерата, причините за потпишување на оваа повелба и даде акцент на економското развивање во иднина на оваа соработка помеѓу Прилеп и општина Бајрампаша од Истанбул. Како Комисија за финансирање и буџет едногласно предлагаме да се усвојат овие две предлог одлуки.

 Благодарам.

**ДЕЈАН ПРОДАНОСКИ:**

Повелете г-ѓо Кузманоска со извештајот.

**БИЛЈАНА КУЗМАНОСКА:**

Комисијата за општествени дејности и заштита на правата на децата ја разгледа точката на дневен ред предлог- социјален план на Општина Прилеп 2023-2026 година. Членовите на Комисијата ја усвоија точката со 3 гласа ЗА. Истата беше образложена од страна на предлагачот и истата ја предлагаме до членовите на Совет да биде усвоена во предложениот дневен ред.

Ви благодарам.

**ДЕЈАН ПРОДАНОСКИ:**

Ви благодарам. Отворам претрес во однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Социјален план на Општина Прилеп 2023-2026?

Констатирам дека Планот е едногласно усвоен.

Кој е "ЗА" усвојување на Одлука за утврдување на предлогот за воспоставување на меѓуопштинска соработка?

Констатирам дека Одлуката е едногласно усвоена.

Кој е "ЗА" усвојување на Одлука за потпишување Повелба за збратимување, пријателство и соработка на Општина Прилеп, Република Северна Македонија и Општина Бајрампаша во Истанбул, Република Турција?

Констатирам дека и оваа Одлука е едногласно усвоена.

По **23тата точка** од дневниот ред:

-Решение за измена и дополнување на Решение за именување претставници на Општина Прилеп во Училишниот одбор на СОЕПТУ "Кузман Јосифоски Питу"-Прилеп.

Пред да отворам претрес ја повикувам Претседателката на Комисија за мандатни прашања избор и именување г-ѓа Билјана Кузманоска да го поднесе извештајот по однос на оваа точка.

Повелете г-ѓо Кузманоска со извештајот.

**БИЛЈАНА КУЗМАНОСКА:**

 Комисијата за мандатни прашања, избор и именувања одржа седница со точка на дневен ред предлог- решение за измена и дополнување на решение за именување на претставници на Општина Прилеп во Училишниот одбор на СОЕПТУ "Кузман Јосифоски Питу"-Прилеп.

Во однос на оваа точка се разрешува Марија Дулеска од претставник на Општина Прилеп во Училишниот одбор на СОЕПТУ "Кузман Јосифоски Питу"-Прилеп. За член на Училишниот одбор се именува Даниела Тренковска, дипломиран воспитувач.

 Ви благодарам.

**ДЕЈАН ПРОДАНОСКИ:**

Ви благодарам за извештајот. Отворам претрес.

Дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Решение за измена и дополнување на Решение за именување претставници на Општина Прилеп во Училишниот одбор на СОЕПТУ "Кузман Јосифоски Питу"-Прилеп?

Дали е некој "ПРОТИВ"?"ВОЗДРЖАНИ"?

Констатирам дека со 15 гласови ЗА и 5 гласови ВОЗДРЖАН, Решението е усвоено.

 По **24тата** точка од дневниот ред:

 - Одлука за измени и дополнување на Одлука за кофинансирање на проект за изградба на таложник на колекторски систем во ПСОВ Прилеп.

 Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска-Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница на 14.03. ја разгледа предлог- одлуката за измени и дополнувања на одлуката за кофинансирање на проектот за изградба на таложник на колекторски систем во ПСОВ -Прилеп. Станува збор за проект со кој што Општина Прилеп аплицира преку Пелагониско-планскиот регион и има некое значително мало изместување во однос на кофинансирањето од страна на Општина Прилеп кое што треба да го има. Станува збор за 2.400.000 денари, а вкупниот проект е 8... додека средствата со кои што ги финансира Пелагониско- планскиот регион е 8.250.000 денари. Како Комисија за финансирање и буџет со 5 гласови ЗА предлагаме денес Советот да ја усвои оваа одлука.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка.

Дали некој се јавува за збор?

Повелете г-дине Костоски имате право на збор.

**МЕТОДИЈА КОСТОСКИ:**

Благодарам. Поради тоа што не е доволно јасно од понудените материјали, прашувам кој е претставник од предлагачите на оваа точка, затоа што сакам нешто дополнително да го потпрашам.

Ви благодарам.

**ДЕЈАН ПРОДАНОСКИ:**

Добро, претставникот не е во моментов во салава. Дали можи писмено да го поставите Вашето прашање да Ви биди одговорено?

Добро, ќе го одложиме гласањето по однос на оваа точка, дури да дојди претставникот од Локалнава самоуправа. Продолжуваме со работа по последната точка од дневниот ред.

**25тата:**

- Одлука за започнување со активностите за редовно ажурирање на Процената на загрозеност од сите ризици и опасности на Општина Прилеп за 2023 година.

Пред да отворам претрес го повикувам известителот на Комисијата за општествени дејности и заштита на правата на децата г-ѓа Билјана Кузманоска да го поднесе извештајот по однос на оваа точка.

Повелете г-ѓо Кузманоска.

**БИЛЈАНА КУЗМАНОСКА:**

Комисијата за општествени дејности и заштита на правата на децата ја разгледа точката на дневен ред предлог- одлука за започнување со активностите за редовно ажурирање на Процената на загрозеност од сите ризици и опасности на Општина Прилеп за 2023 година. Истата беше од предлагачот образложена и од Комисијата усвоена со 3 гласа ЗА. Истата ја предлагаме до членовите на Совет да биде усвоена.

Ви благодарам.

**ДЕЈАН ПРОДАНОСКИ:**

Ви благодарам за извештајот. Отворам расправа по однос на оваа точка од дневниот ред.

Дали се јавува некој за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за започнување со активностите за редовно ажурирање на Процената на загрозеност од сите ризици и опасности на Општина Прилеп за 2023 година?

Констатирам дека Одлуката е едногласно усвоена.

Додека да дојде претставникот од Локалната самоуправа, давам пауза.

**=ПАУЗА**

**ДЕЈАН ПРОДАНОСКИ:**

Ве молам. Да продожиме со работа. Отворам претрес по 24тата точка од дневниот ред.

Повелете г-дине Костоски со Вашите потпрашања.

**МЕТОДИЈА КОСТОСКИ:**

Ви благодарам. Јас имам некое потпрашање затоа што не беше доволно јасно во материјалите. Од кога е овој проект и дали е дел од Прочистителната станица? Дали овој таложник веќе постои таму и дали функционира? Дали може Прочистителната станица да функционира без него и зошто се овие измени не ми беше многу јасно, затоа.

Благодарам.

**ДЕЈАН ПРОДАНОСКИ:**

Го молам претставникот од Локалнава самоуправа да дај дополнително појаснување на прашањата од колегата советник Костоски.

**ВИНЕТА ИВАНОСКА -Раководител на Одделение за ЛЕР:**

Почитуван Претседател на Совет, почитувани советници, конкретното прашање на советникот Методија Костоски е повеќе насочено за ЈКП "Водовод", меѓутоа бидејќи сум во тек и ја припремавме апликацијата и сум во тек со апликацијата ќе се потрудам да дадам одговор. Значи таложникот не постои, Пречистителната станица функционира, меѓутоа овој таложник им е потребен како еден да речам дел или инфраструктурен објект во склоп на Пречистителната, затоа што се увидело дека има потреба доста песок оди со отпадните води од градов што одат во Причистителна станица, па доста често им се случуваат дефекти, кварови на самите мотори на Пречистителната од песокта, бидејќи сепак кај нас не е толку издвоена фекална и атмосферска канализација и подетално за ова сепак од "Водовод" ќе можите да добиете одговор. А што се однесува до нас како Одделение за ЛЕР, ние сме во комуникација со Пелагонискиот регион од Центарот за развој на Пелагониски-плански регион, преку кој што се подготвуваше оваа апликација која е избрана како регионален проект за Општина Прилеп да се аплицира во Бирото за регионален равој. Толку можам да кажам.

**ДЕЈАН ПРОДАНОСКИ:**

Добро. Ви благодарам.

**ВИНЕТА ИВАНОСКА -Раководител на ЛЕР:**

А конкретно конкретнава одлука која што сега се носи е околу измената на износите на кофинансирање и средствата кои што се добиваат по однос на апликацијата. Тука можам поконкретно да објаснам ако Ве интересира.

При подготовката на апликација еве да дообјаснам по сугестија на советниците, при подготовката на апликација беше донесена од Советов одлука за кофинансирање за овој таложник, е сега бидејќи директно овде дојдов материјалите ми се горе во канцеларија, станува збор за 400.000 денари. Значи нас ни се намалува како Општина кофинансирањето од 2.800.000, го намалуваме на 2.400.000, затоа што од Бирото се обезбедени некои дополнителни 400.000 и тоа рамномерно за сите општини по некои средства повеќе, така исто за нас. И затоа ја носиме одлуката за измени, сепак да си заштедиме средства за кофинансирање.

**ДЕЈАН ПРОДАНОСКИ:**

Ви благодарам.

**ВИНЕТА ИВАНОСКА -Раководител на ЛЕР:**

Добро, дополнително нешто? Толку?

**ДЕЈАН ПРОДАНОСКИ:**

Ви благодарам.

**ВИНЕТА ИВАНОСКА -Раководител на ЛЕР:**

Благодарам и Вас.

**ДЕЈАН ПРОДАНОСКИ:**

Дали некој друг се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за измени и дополнување на Одлука за кофинансирање на проект за изградба на таложник на колекторски систем во ПСОВ -Прилеп?

Констатирам дека Одлуката е едногласно усвоена.

 Од причини што дневниот ред... поминавме...

Од причини што дневниот ред е исцрпен констатирам дека седницата е завршена.

 Ви благодарам за присуството.

Седницата заврши во 18:21 часот.

Број 09-1077/1 ПРЕТСЕДАТЕЛ

15.03.2023 година на Советот на Општина Прилеп

П р и л е п Дејан Проданоски

СТЕНОГРАФ

Соња Мирческа